text:
KRALENDIJK–Djadumingu último 22 di desèmber, kontrali na e añanan promé, ku tabata 31 di desèmber ku normalmente ta organisá e kareda di San Silvestre. E kareda a kuminsá na Ons Hoekje den bario Nikiboko i finalisá na e mes sitio. E aña aki selebrando 30 aña di Comcabon komo organisadó, e kareda no a konta ku un gran kantidat di partisipante manera añanan anterior.
Pa loke ta e resultado di e kareda, kategoria 8-10 aña mucha muhé ku a kore 1 KM, Erika Liang Liang a bira ganador ku e tempu di 5.07.Kategoria 8-10 aña mucha hòmber 1 KM. Saege Rondon ta ganador ku e tempu di 6.22. Mucha muhé 11-12 aña 2 KM. Raisa Wilsoe a bira ganador ku e tempu di 10.54. Kategoria damas 40-45 aña 5KM. Monica Engkvist ganador den su kategoria i tame “overall” ku e tempu di 28.01. Kategoria maskulino 40-45 5KM. Cassius Coffie ta ganador ku e tempu di 17.54 den su ketegoria i tambe “overall”. Di dos lugá a keda Angelo Ignatius ku e tempu di 20.17 Riba potrèt momentu di entrega di premio i algu mas.


c: text/html

text:
Un tema cu semper ta trece hopi polemica ta ora un persona tin un relacion amoroso na su trabou, y ta hopi relacion a cuminsa na trabou y alggun cu tempo a bira mas solido, tambe tin otronan ta sporadicamente of simplemente un biaha, e ora ey, si bo “fall in love” na bo trabou e ta beneficiabo of e ta perhudica e ambiente di e organisacion ?
Tin algun empresa cu ta pone bon cla den nan reglamento “ta prohibi pa tin relacionnan amoroso” cu te hasta por yega na move un empleado di un departamento of mas leu ainda pa kita e persona di trabou, aunke hopi negoshi no ta worry mucho cu e parti aki, tambe ta obvio cu e dunado di trabou no por sinta controla ken tin “algo” cu otro, y hopi biaha e motibo ta cu nan ta pasa oranan largo hunto cu coleganan y di e manera ey ta cuminsa e “romancenan laboral”.
Un cos si, e lo ta semper un desicion personal y sin duda alguno ta rekeri madures di esnan involucra paso e lo por influencia na un manera negativo e ambiente di trabou, di ki forma? Ora cu e rol di trabou di e pareja eynan mix, e grens personal y loke ta di trabou ta desaparece y si nan no tin e habilidad di maneha e situación, lo bay tin conflictonan ariba ambos nivel. Di otro banda, e jaloersheid, e desacuerdonan y incluso e parti di ta infiel di e pareha, lo contamina e ambiente y esey ta e momento cu nan intimidad lo sali na cla.
Si nos a dicidi di combina amor y trabou, nos lo mester por conta ariba un persona den e empresa cu kier nos bon y ta apoya nos positvamente, ta necesario maneha e situacion cu cuidou, seriedad, respeta e limitenan, conserva e espacionan priva y discuti conflictonan pafo di e empresa, si no por cumpli cu e reglanan ey e lo bira un desaster pa e ambiente di e compania.

robotstxt: allowed

filter: keep


text:
ORANJESTAD,Aruba
Parlamentario Endy Croes a splica cu e reunionnan di IPKO (Interparlamentair Koninkrijks Overleg) a termina diabierna ultimo na Corsou. Parlamentarionan di Aruba, Corsou y Hulanda e reuni henter un siman largo debatiendo riba diferente topico y puntonan di agenda. Banda di esaki a haci algun bishita di trabao entre otro na SDKK (prison di Corsou) unda por a combersa entre otro cu Venezolanonan indocumenta den e seccion special pa esaki y alabes a ricibi un presentacion di Staff di SDKK. Tambe di acuerdo cu e programa a haci un bishita di trabao na e Hospital nobo di Corsou esta “Curacao Medical Center” (CMC), un proyecto hopi grandi di 7 diferente toren nobo, moderno y masha bunita pero alabes cu su retonan financiero.
Hulanda a pusha pa Observacion di eleccion
Biniendo bek riba e punto di agenda “verkiezingswaarneming”, Hulanda ta esun cu a solicita pa agrega e punto aki riba agenda. Paul Rosenmoller di e partido Groenlinks kende tabata e vice delegatieleider y alabes voorzitter di vaste commissie Koninkrijksrelaties di Eerste Kamer hunto cu Jan Paternotte di e partido D66 kende tabata e delegatieleider y voorzitter di vaste commissie Koninkrijksrelaties di Tweede Kamer ta esnan cu mas a pusha y a lobby pa purba logra nan obhetivo pa yega na un acuerdo y consensus riba e punto “verkiezingswaarneming”. Pues Hulanda a propone y a pusha pa yega na un acuerdo riba nivel di Eerste Kamer y Tweede Kamer pa Hulanda por manda su Parlamentarionan bin observa eleccion na e islanan. Den cambio cu islanan tambe lo por bay observa eleccion na Hulanda. Aruba y Corsou ta di opinion cu tin diferente instituto internacional kendenan ta eherciendo e trabounan aki rond mundo. Institutonan manera INE, MOE of tambe NDI (National Democratic Institute) kendenan tin esakinan defini con pa observa eleccionnan rond mundo.
Corsou a para banda di Aruba
Parlamentario Endy Croes ta sigui splica cu banda di tur esakinan partidonan politico kendenan tin nan afiliacion na por ehempel COPPAL of Socialista Internacional sa haya invitacion pa observa eleccion. Nos ex-politiconan di Aruba por ehempel Dirk Dumfries, Gerrit Croes y politico activo manera Joe Koolman entre otro ta ricibi invitacion regularmente pa observa eleccionnan den region. Pues Aruba no a sinti e urgencia di e punto aki pa core yega na un acuerdo cu Hulanda riba e topico aki. Parlamentario Endy Croes a bisa cu ta bon pa nos midi tambe e “achtergedachte” di Hulanda cu nan ansha pa pusha algo sin ningun reglamento y na caminda nan kier reglament’e. No way! Corsou tambe a para banda di Aruba y hunto den bloke a bay contra di e punto aki. Mester bisa cu diahuebs na ultimo ora ainda delegacion di Hulanda tabata presiona y pusha pa purba yega na un consensus.
No a acepta punto di agenda di Hulanda
Parlamentario Croes ta bisa cu e ta contento cu Aruba a para fuerte contra esaki. Segun Croes tin puntonan di agenda manera situacion na Venezuela y consecuencianan pa e islanan cual tin mucho mas peso y urgencia. Pero apesar cu sala a haya un presentacion amplio di Presidente di crisis coordinator di Corsou documenta cu cifranan real, nos no a sinti Hulanda cu e mesun animo pa brinda ayudo den comparacion cu nan energia cu nan a hinca pa purba logra “verkiezingswaarneming”. Esaki ta hopi remarcabel, Parlamentario Croes a sigui splica. Finalmente Griffiernan di Hulanda, Corsou y Aruba a traha incansabelmente pa prepara e documento final esta e “Slotverklaring” y den e parti di verkiezingswaarneming a conclui lo siguiente : “De delegaties hebben geen overeenstemming kunnen bereiken over een vorm van structurele verkiezingswaarneming door Parlementariers binnen het Koninkrijk”. Cu esaki e punto di Hulanda no a wordo acepta y sigur nan lo bay pusha pe den e proximo IPKO cual lo tuma lugar den luna di juni na Hulanda. Parlamentario Endy Croes no ta sinti cu su opinion lo cambia di awor pa juni riba e tema aki.


text:
Desde prome di september 2021 Aruba conoce un Codigo Civil nobo y den esaki, e di dos buki tin un capitulo cu ta recorda entidad legal manera fundacion, asociacion, un NV of un VBA, cu nan tin responsabilidad cu nan accionista of miembro, pa cumpli cu regla stipula den su fundacion.
E modernisacion di e ley aki ta ofrece hermentnan cu antes no tabatin, segun abogado mr. Dello Gomez a splica diamars mainta ora el a compaña su cliente VWI (Vereniging van Werknemers met een Individueel Arbeidsovereenkomst in dienst van de WEB Aruba NV) pa pidi ministerio habri un investigacion riba Utilities Aruba N.V.
“Den e caso aki,” abogado Gomez a splica cu “VWI como sindicato no ta forma ni parti di directiva di WEB, ni ta accionista; tampoco ta comisario. Dus pa VWI e tres posibilidadnan no t’ey, pero loke si ley ta duna ta si bo ta un interesado; si bo ta un belanghebbende y como sindicato di WEB sigur VWI ta wak cu nan tin un rol den esaki.”
Diamars mainta, secretario di VWI, Michael Lin, den compania di Gomez a entrega na ministerio publico un carta di splicacion hunto cu tur backups (material di sosten). Ta keda awo na ministerio publico pa repasa e material y determina, basa riba nan conocemento huridico, si ta necesario pa pidi Hof apunta experto cu e tarea di evalua si loke Utilities Aruba N.V. ta haciendo ta legal of no.
Pa e relato completo, lesa edicion di TREMPAN


text:
Aña 2022 a keda marca positivamente pa Aruba su conocido Love Coach Desiree Swaen cu publicacion di su buki titula; CONFESSIONS TO A LOVE COACH. “E tabata un proyecto di 5 aña cu hopi revision y detaye”, e ta conta. E buki di 128 pagina ta relata storia di 12 persona di Aruba, tanto homber como hende muher, di experiencianan hopi personal den nan bida amoroso y intimo. Cada persona a duna Desiree e autorisacion pa conta nan storia, den un formato di anominato, den e buki.
12 PERSONA CU CORAHE
“E no ta facil pa hende papia di nan sexualidad of momentonan intimo, sea positvo of negativo. Mi ta mira cu hopi hende riba 60 aña tin dificultdad pa haci esaki. Muher y hombernan di 50 bay abou si ta papia un poco mas mientras hobennan di 20 aña bay ariba, ta papia, den luho y detaye, sin laga nada afor.” Loke Desiree a ripara tambe ta cu hopi hende homber cu tin problema den nan intimidad, no ta mucho habri pa busca ayudo.
E topiconan mas resaltante den e buki ta infidelidad, abuso, aborto, narcisimo, ghosting y mas. “Mi ta keda bisa cu, falta di comunicacion ta loke hopi biaha ta hiba na e problemanan aki, Pues ora un hende no ta sinti su mes pa habri pa papia cu nan pareha y asina yuda su mes cu e problemanan cu e por ta pasando aden. Hopi ta prefera di confesa na una amiga of ta keda biba cu e problema.”


text:
Olympic Youth Camp 2019
Studiantenan di Movecion y Salud por ta contento cu e proyecto
Studiantenan di Movecion y Salud por ta contento cu e proyecto Olympic Youth Camp 2019
Como parti di nan stage na Comite Olimpico Arubano, algun studiante di Movecion y Salud mester a organisa un projecto cu a haya e nomber Olympic Youth Camp.
Durante dos dia largo, e studiantenan a organisa actividadnan deportivo pa un grupo di atleta cu ta afilia na un of otro organisacion deportivo na Aruba. Ambos dia tabata un exito rotundo unda na banda cu e atletanan a gosa, a siña hopi di deportenan cu pa nan kizas no conoci di atleta y ex-atletanan elite manera un 20 bes campeon mundial den windsurf, Sarah Quita Offringa y ex-pelotero Eugene Kingsale. Tambe a haya hopi informacion riba e parti nutricion y alimentacion.
Riba e di dos dia, bou guia di docente Andy Gomes, e atletanan a haci difetente wega cu tin di haber cu sera conoci cu otro, confiansa, sinja traha hunto, tene cuenta cu otro y yuda otro.
Un pabien na e stagaire nan di Movecion y Salud di IPA cu e exitoso proyecto Olympic Youth Camp.


text:
KRALENDIJK – Awe djaluna 24 di ougùstùs, Warehouse Supermarket a habri ofisialmente nan sekshon nobo, awor mas amplio surtí. Ta trata di un área nobo ku tin den e edifisio. Radio Live 99.9 FM tabata presente mainta trempan pa asina tuma nota di apertura di e área nobo. Poko promé ku 8’or di mainta tur empleado di e supermerkado a reuní na e sitio nobo i a tuma bendishon. Pader Ivan Dario Perez Gomez a hasi orashon ku empleadonan di Warehouse, pa despues bendishoná e área nobo ku awa bendita.
Sander van Amstel, kende ta mènedjer di e supermerkado a menshoná ku e área nobo ta e promé parti di e desaroyonan ku tin pa loke ta trata ampliamentu di espasio di Warehouse Supermarket. “Esaki ta apertura di e promé parti i aki 2 siman ta bai kuminsá ku trabounan di konstrukshon na e otro área den e edifisio. E trabounan ta kanando bon i segun plan. Momentu ku e proyekto ta kla, e edifisio lo ta dòbel mas grandi di loke nos konosé awor.
E sekshon nobo aktualmente tin diferente produkto di bon marka, bon kalidat i tòg nos ta purba mantené e preis abou. Warehouse ta un lugá di tur hende i nos ta deseá pa e hende lokal i e turista por kumpra tur loke e mester i paga tiki sèn. Nos tin entre otro diferente sorto di keshi, yogùrt tambe produkto di e marka ‘El latino’. Karni, fruta i bèrdura fresku no ta di papia mes. Mi ta invitá pueblo di Boneiru pa pasa tuma nota di tur loke a bini aserka den e supermerkado,”Sander a bisa. El a menshoná ku na komienso di 2021 si tur kos kana segun plan e supermerkado ta kla den su totalidat ku un espasio dòbel mas grandi ku awor. Sander:” Mi ta gradisí spesialmente mi empleadonan pa nan esfuerso pa nos a logra loke tin awor, un espasio mas amplio i bunita.”
Kombinashon di potrèt ta ilustrá mainta momentu ku a habri e supermerkado i presentá e espasio nobo.


text:
Plèstik desechabel
Prohibishon di plèstik desechabel na Boneiru
Porfin t’asina leu: Boneiru ta bai prohibí plèstik desechabel. For di 1 di yüni 2022 kos pa drai ko’i bebe kuné, pipa pa bebe kuné, saku pa hasi kompra i kuchú, fòrki i kuchara di plèstik ta prohibí. For di 1 di ougùstùs 2022 e prohibishon di baki di kuminda di fom ta drenta na vigor. Na Boneiru tur aña nos ta tira 2 te 3 mion baki di kuminda di fom afó. Un parti di e bakinan akí ta terminá komo shushi kantu di kaminda i den mondi. Si kada biaha nos usa ménos produkto di plèstik desechabel, esaki ta mas mihó pa medio ambiente.
Plèstik desechabel no ta bon pa naturalesa i ekonomia. Desperdisio di plèstik ku hende tira afó na un manera robes, tin ora ta resultá den naturalesa òf den laman. Laman i bich shushi ta un mahos bista i esaki ta malu pa medio ambiente. Eliminá desperdisio ta kosta hopi sèn. Ta mas mihó pa nos medio ambiente pa remplasá plèstik desechabel pa produktonan sostenibel. Huntu nos ta hasi Boneiru liber di plèstik.
Dia 19 di òktober 202 Entidat Públiko Boneiru a bai di akuerdo ku e prohibishon di plèstik desechabel na Boneiru. E korant di proklamashon (afkondigingsblad) ku informashon bo por haña akinan.
Bo tin pregunta tokante e prohibishon? Manda bo pregunta via email na plasticvrij@bonairegov.com


text:
Aruba por ta orguyoso di por tin un team di 4 atleta cu ta bay representa Aruba na e Pan Americano di Cadet y Junior na San Jose Costa Rica e
dianan 28-30 di Augustus. Un team cu a prepara na Korea y Colombia. E team a train cu atletanan di un nivel un tiki mas halto cu esun di nos.
Esaki ta netamente locual cu nan tin mester pa nan por sigui crece y bira miho atleta den futuro. Aruba ta conta cu presentacion di un team cu ta
pone e bandera di Aruba na halto pa un paar di aña caba.
E atletanan cu lo representa Aruba na e Pan Americano ta:
- Joshua Klabér -37 kilo Cadet, lo bringa dia 31 di Augustus.
- Chiara Petrocchi -49 kilo Junior, lo bringa dia 31 di Augustus.
- Záhyon Klabér -63 kilo Junior, lo bringa dia 31 di Augustus.
- Charrick Winterdaal -68 kilo Junior, lo bringa dia 29 di Augustus.
Presidente di Aruba Taekwondo Bond “ARTBO” Dr. Guaicaipuro Jimenez ta hopi contento di mira cu Taekwondo di Aruba ta sobresali y crece dia pa dia.
Esaki ta danki na e plan cu ARTBO y su miembronan ta siguiendo pa asina e atletanan por sigui crece. ARTBO ta gradici Lotto pa Deporte pa e sosten
brinda pa asina e team por realisa e biahe aki pa representa Aruba debidamente na e Pan Americano. ARTBO tin confiansa den e team aki cu sigur lo
trece medaya pa Aruba for di Costa Rica.


text:
Villa Olimpico Buenos Aires 2018
Team Aruba a explora e Villa Olimpico riba e prome dia
Team Aruba y e prome dia den e Villa Olimpico.
Despues di a yega casi 2or di madruga Buenos Aires, diaranzon merdia, e delegacion di Aruba a explora un poco e Villa Olimpico unda nos atleta y coachnan a dal un paseo door di e mahestuoso edificionan. Manera tradicion por a mira tur e banderanan di e 206 paisnan colga na e diferente balcon nan. Tambe nos atletanan a intercambia pin y conoce un poco e atletanan di e otro paisnan participante. Tin dos atleta a entrena mesora e merdia ey. Mas cu claro a saca varios potret pa asina keda cu bunita recuerdo.
Keda pendiente pa e entrevista cu cada un di e atletanan, coachnan y miembro di delegacion cu a conta di nan prome experencia den e Villa Olimpico.


text:
For di komienso di e ‘pilot’ Kontribushon Hür Partikular (Bijdrage Particuliere Verhuur - BPV) ku a ranka sali dia 1 di mart 2022, hopi petishon a drenta serka Entidat Públiko Boneiru. Di e petishonnan akí 90% a keda aprobá. Mayoria petishon a keda prosesá dentro di un luna.
E Kontribushon Hür Partikular ta un kompensashon di parti di gobièrnu pa redusí e gastu mensual di hür di hendenan ku un entrada abou ku ta hür kas den sektor privá. E impakto pa e grupo akí ta grandi: e promedio (di redukshon di hür) pa kada kas di famia ta $ 304,- pa luna. ‘Sinembargo, te ku awor no tur hende ta entregá un petishon. Pa e motibu akí nos ta bai intensivá e komunikashon i dunamentu di informashon tokante e ‘pilot’ den e periodo binidero’, segun Silvana Janga di Direktorado di Komunidat i Kuido.
Direktorado di Komunidat i Kuido a entregá e evaluashon intermedio di e ‘pilot’ na minister Hugo de Jonge durante su bishita di trabou na Boneiru. Na e okashon ei a palabrá entre otro ku Entidat Públiko Boneiru den koperashon ku Ministerio di Asuntunan Interno i Relashonnan den Reino lo solushoná e difikultatnan ku ta bini dilanti for di e ‘pilot’. Na mes momentu ta di importansia pa enfatisá ku e Kontribushon Hür Partikular no por solushoná tur kestion relashoná ku e problemanan riba merkado di bibienda na Boneiru.
E Kontribushon Hür Partikular ta un instrumento ku ta enfoká riba redukshon di e konsekuensianan sosial negativo di e falta agudo di kas di hür sosial. E minister i Entidat Públiko Boneiru ta di akuerdo ku otro ku un aserkamentu integral ta nesesario, ku konstrukshon di bibienda sosial nobo komo prioridat urgente i uso di instrumentonan hurídiko i instrumentonan a base di maneho i otro instrumentonan pa kombatí desaroyonan inaseptabel ku tin di aber ku skarsedat riba merkado di bibienda.
Por haña mas informashon tokante e Kontribushon Hür Partikular riba nos wèpsait: https://bonairegov.com/inwoners/bpv òf pa medio di yama e number di telefòn +599 717 2211. Pasa personalmente na Direktorado di Komunidat i Kuido tambe ta posibel.


text:
DIMAS ta conoce diferente sorto di permiso di estadia a base di un laso familiar. E permisonan aki ta estrictamente pa e nucleo familiar directo di e garante y por consisti di e esposo(a) of pareha y yiunan menor di edad.
Nos ta conoce e permisonan di reunificacion familiar unda cu e garante ta bibando di forma legal na Aruba y ya caba tabatin un laso familiar cu un persona di otro nacionalidad bibando na su pais di origen. Tambe nos ta conoce e permiso di Formacion familiar unda cu dos migrante residencia y cu un status legal na Aruba ta dicidi di forma un famia. Un permiso di reunificacion of formacion familiar no ta duna e persona e derecho automatico pa e por traha. Den caso cu e persona cu ricibi e permiso di reunificacion kier subi mercado laboral e lo tin di wordo someti na e arbeidsmarkttoetsing y lo tin di por entrega un documento positivo di DPL hunto cu su aplicacion di permiso.
Actualmente tin un stop riba e prome permisonan di reunificacion familiar desde december 2020 a base di e cambio den maneho di admision relaciona cu COVID19. Na e momentonan aki prome peticionnan di reunificacion familiar ta solamente posibel si e garante ta cay bou di e siguiente categorianan y ta cumpli cu e entrada minimo di 2040 florin pa luna:
- Articulo 1: considera como un Arubiano
- Articulo 3: admisibel pa ley pa motibo di funcion/tipo di trabou, nacionalidad.
- Articulo 7ª: firma liber.
- Articulo 7: permiso laboral pa funcionan vital manera key person, beroepspersoon, kennismigrant, rentenier, inversionista.
Condicionnan cu ta mara na un permiso di reunificacion familiar
- Den caso cu e garante tambe tin un permiso, e valides di e permiso ta core pareu cu esun di e garante.
- E garante y e doño di e permiso ta biba y ta inskribi riba e mesun adres.
- Si e garante (hoofdaanvrager) su peticion di permiso wordo nenga pa cualkier motibo, esaki tin consecuencia pa esnan cu ta depende di dje pa haya un permiso por ehempel e pareha y/ of yiunan menor di edad.
- Desde december 2018 e esposo(a) di un persona cu ta wordo considera como Arubiano of cu ta admisibel pa ley mester tin 5 aña un permiso di reunificacion familiar y despues di 5 permiso e pareha por bin na remarke pa un verklaring di articulo 3 G.
- E persona cu ta para garante pa un persona cu ta haya un permiso ta esun cu ta responsabel pa e persona den su totalidad por ehempel si e persona haya un accident, comete un acto contra orden publico/salubridad publico of hasta ora cu e fayece.
- Pa tur permiso temporal ta conta cu e peticionnan di renovacion ta wordo evalua cada aña a base di e rekisitonan cu ta necesario.
Motibonan pa cual un peticion di permiso por wordo nenga ta entre otro:
- Garante no tin e entreda suficiente pa sostene e famia, sea cu e la perde entrada parcialmente of a perde trabou of e compania unda tabata traha a bay failliet.
- DPL a duna un conseho negativo riba e arbeidsmarkttoetsing.
- A haya e persona trahando (na un otro compania).
- E persona a wordo deporta y e orden di deportacion ta indica cua ta e termino di tempo cu e no por drenta Aruba.
- Na momento cu e peticionario no a duna informacion correcto of completo cu lo a duna indicacion cu lo ricibi un negacion riba e peticion.
- Si e persona ricibi un castigo pa ley y wordo encarcela.
- Den caso cu e persona ta forma un peliger pa orden publico, bienestar en general, salubridad publico, seguridad general of pa proteha e mercado laboral di Aruba.
- Of un combinacion di e motibonan ariba menciona.
Si e circumstancianan cu a haya permiso a cambia
- Muchanan cu tabatin un permiso di reunificacion familiar y a bira mayor di edad por pidi pa un permiso di Voortgezet Gezin mientras cu e ta biba na e mesun adres di e mayor cu ta su garante y ta bayendo un skol reconoci.
- E pareha cu tin mester di un permiso ta abandona Aruba na momento cu su situacion cambia of e lo tin di drecha su status legal door di buska un persona pa para garante pe den e termino di 3 luna.
- Den caso cu ta trata di un divorcio di un matrimonio di 5 aña of mas sin yiunan cu a nace di e relacion of personanan cu a haya yiunan Arubiano cu nacionalidad Hulandes durante di e matrimonio. E pareha cu mester di un estadia legal y ta desea di keda Aruba por entrega un peticion pa un permiso Bijzondere band met Aruba. Pa cu e caso aki e persona lo mester pasa e proceso di DPL cu un conseho positivo na momento di enrtega su peticion di permiso na DIMAS.
- Den caso cu tabatin un permiso di convivencia (verblijf bij partner) si e persona ta desea di keda Aruba e lo por pidi un cambio di permiso pa un permiso laboral, e persona lo wordo someti na e arbeidsmarkttoetsing.
- Di otro banda e pareha cu no ta desea di para garante mas pa e otro persona por entrega un peticion di intrekking di e garantia y por haci via di nos website dimasaruba.aw via di nos e-helpdesk Garantie Intrekking / Retiro de Garantia.
Den e ultimo añanan DIMAS a mira e siguiente tendencia:
E cantidad di peticionnan cu indole familiar entre 2018 pa 2020 den su totalidad ta bahando. Si mira e cantidad di prome peticion entre 2018 pa 2020 esaki tambe a baha drasticamente y nos ta premira cu esaki lo sigui baha den e aña 2021 mirando cu tur prome peticionnan di reunificacion familiar a wordo para te cu proximo aviso.
E tarifa di e permisonan cu indole familiar:
- Pa un permiso cu e persona no ta traha: e prome permiso ta costa 165 florin y renovacion ta costa 140 florin.
- Pa un permiso di bijzondere band unda e persona por traha ta costa 1265 florin pa e prome aña.
- Pa un renovacion di permiso di reunificacion familiar of bijzondere band unda e persona por traha ta costa 640 florin.
- Deposito pa e prome permiso ta depende di e nacionalidad di e peticionario y por varia entre 1000 lorin pa 4500 florin
DIMAS ta recorda na su clientela cu ta importante pa tene na cuenta cu e permisonan mester wordo renova cada aña y e ta keda e responsabilidad di e peticionario pa entrega e peticion na tempo. Esaki por evita cualkier inconveniencia por ehempel cu e persona ta keda sin AZV of relaciona cu futuro peticion pa naturalisa pa evita un buraco den su estadia. E ultimo parti aki ta hopi importante na momento cu muchanan crese y kier adheri e nacionalidad Hulandes ora cu dicidi cu lo kier bay studia na Hulanda.


text:
E Bebida Tradicional di Fin di Aña
Preparacion y tempo pa cushina
Preparacion: 10 min. mas 10 minuut pa chill den fridge
Pa: 4 – 6 persona
E ta facil pa traha
Traha e receta facil aki di Eggnog cu ta un bebida perfecto pa fietsnan di Fin di Aña. E Eggnog Clasico ta un bebida tradicional di Pasco pero tambe pa Aña Nobo.
E Eggnog Clasico ta uza solamente 5 ingrediente incluyendo dos mas di bo preferencia; cu tad or di webo y brandy.
Nutrientenan pa porcion
caloria 335
vet 10 gram
Vet satura 5 gram
carbohidrato 43 gram
Sucu 43 gram
Fibra 0 gram
Proteina 7 gram
Salo 0.3 gram
Ingredientenan:
50 gram di sucu caster
4 dor di webo
1 cuchara grandi di esencia di vanilla
397 gram di un bleki di lechi condens
100 ml di brandy
Metodo:
Paso 1
Pone e sucu den panchi cu 75ml di awa. Simmer te ora cu e dissolve, despues lag’e fria y despues chill den fridge.
Paso 2
Klop e dornan di webo cu e vanilla te ora cu e bira suave.
Agrega e lechi condens, brandy y e siroop di sucu cu a fria caba.
Mezcla tur cos bon.
Paso 3
Basha tur cos den un jug y chill pa sigur 2 ora largo.
Sirbi bo Eggnog Clasico dentro di 24 ora den un glas cu ijs.
Proost y disfruta !
Ta combina bon cu:
Bolo of pie di hazelnoot crunch
Cuki di strea di cinnamon
Fruity Biscotti


text:
Diamars merdia a drenta informe di un pick-up blanco sin number cu a bay benta sushi na e veld di Flatstone na Piedra Plat, mesora a dirigi un patruya na e sitio na yegada di e patruya no a bin encontra cu pick-up pero a drenta informacion adicional cu e pick-up aki sa core den Cashero. Polis a bay tira bista y a topa cu esaki. Mesora polis a par’e dun’e un boet y a confisca e pick-up. Por a tuma nota cu esaki ta mesun chauffeur cu a wordo deteni diasabra anochi violando “TdQ”
3 thoughts on “Polis a confisca pick-up sin number y a boet e chauffeur cu a bay benta sushi na e veld di Flatstone”
-
Sin berguenza bo ta..bai tira sushi den bo mesun cura sin berguenza
-
Tristo cu hendenan asina ta biba na Aruba.
-
con polis ta kita auto den condicion cu falta nada p motibo falta un papel t confisca. y e pickup aki sin ningun papel, sin nummerplaat-sin seguro-sin gekuer paga ta riba caya. anto viola ley di TdQ den weekend, e auto den mal condicion, no tin luz mes patras y esei nifica no rin stoplight senjal etc. e auto aki mester wordo confisca y na dump


text:
Kralendijk- MBO Bonaire, parti di Scholengemeenschap Bonaire, i aña aki ta organisá un dia di informashon i registrashon di forma virtual.
E seshon lo tuma lugá riba dia 27 di mart próksimo. Tin dos parti riba e dia aki: unu kaminda ku por partisipá den un wega kaminda por haña informashon di vários direkshon den MBO, i unu kaminda ta hasi ‘intake’ ku kada studiante ku ke bai registrá su mes na e skol.
Registrashon
Pa registrá pa e evento por bishitá wèbsait di MBO Bonaire na www.mbobonaire.com. Tambe por hasi un yamada na e number di telefon +5997876077. Por manda pregunta tambe via Whatsapp riba e number aki.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
…Kampaña dòrna bo stènt di Karnaval 2019 tabata eksitoso…
WILLEMSTAD- 22 di mart 2019 – Ofisina di Turismo di Kòrsou (CTB) ta wak bèk ku satisfakshon na e temporada di Karnaval 2019. Komunidat a sa di reakshoná positivamente i a dekorá nan stènt ku e tema Kòrsou ta dushi. Bib’é. Stim’é!
Despues di e proseso di votashon resientemente a saka i premia e felis ganadornan. Promé premio a bai pa famia Jamanika kual a skor mas haltu riba e aspekto di kreatividat, ambiente i kantidat di likes risibí. Segundo premio a bai pa famia Garcia i e terser premio pa famia Servania. Meta tras di e yamada pa ‘Dekorá bo stènt di Karnaval ku e tema Kòrsou ta dushi’ tabata pa trese mas konsientisashon rondó di e kampaña Kòrsou ta dushi. Bib’é. Stim’é por medio di kreatividat i ambiente demostrá durante Karnaval. CTB ta felisitá tur e ganadornan i ta gradisí tur ku a partisipá na e kampaña.


text:
Tin diferente tipo di músika kual ta: ta músika popular, músika klásiko, músika folklóriko, músika ritual. Músika ku baile influensia Oropeo di siglo 19 ta wals Antiano, Mazurka , Polka Antiano i Quadrille. Músika ku baile influensia Afrikano ta: tambú, tumba i tumba di karnaval, seú, muzik di zumbi i kantika di trabou
Literatura ta tur loke mente di hende ta papia òf skibi relashoná ku un situashon ekonómiko, sosial, kultural òf polítiko. Nos konosé tur sorto di literatura; ku ta kai bou literatura oral ku literatura skibi. E palabra oral ta nifiká un literatura ku e persona ta papia usando palabranan. Tradishon oral ta kustumber, kantika, kuenta, proverbio, charada, chiste, dicho i mito ku a pasa di generashon pa generashon.


text:
…representantenan di portal di biahe riba internèt a eksperensiá nos isla…
WILLEMSTAD- 29 di mei 2015:‘Wearetravellers.nl’ un wèpsait di biahe hulandes riba kual ta kompartí informashon práktiko, eksperensia, potrèt i duna konseho di biahe resientemente a bishitá Kòrsou. Meta di e bishita aki tabata pa laga e grupo sera konosí ku Kòrsou i tur loke nos pais tin pa ofresé komo destinashon turístiko den Karibe. E representantenan di ‘We are Travellers NL’, Roëll de Ram i Jeroen Koning a disfrutá di 6 dia di aktividat planiá dor di CTB. E programa a konsistí di entre otro un rekorido na banda bou, bishita na museo internashonal Kurá Hulanda, un bishita na plantashon di Áloe Vera, fábrika di likùr Chobolobo, un trep pa Klein Curaçao, un bishitá na Curaçao Sea Aquariumpa un enkuentro ku dòlfein, un kaminata den nos sentro di siudat i un entrevista ku sra. Dinah Veeris. Ademas di e aktividatnan aki e invitadonan a eksperensiá vários restorant kaminda nan a disfrutá di kumindanan lokal i internashonal. CTB ta gradisí tur partner pa nan kontribushon den realisashon di e programa.
…representantenan di portal di biahe riba internèt a eksperensiá nos isla…


text:
Awemainta e Comicion Vision Pedagogico conhuntamente cu algun mayor hoben a anuncia e “Siman di Lantamento di Mucha”. Pa di 5 aña ta organisa e siman aki cu tin como meta pa pone enfasis riba derechonan di mucha y e 6 puntonan basico di con pa lanta un mucha. E aña aki esaki lo tuma lugar cuminsando diadomingo 13 di november te cu diadomingo 20 di november 2022.
Na 2016 Aruba a forma un comision Vision Pedagogico cu e meta pa formula y promove e Vision Pedagogico di Aruba. E comision aki ta consisti di 5 diferente organisacion: Fundacion Pa Nos Muchanan, Stg. Wit Gele Kruis Aruba, Fundacion Respeta Mi, Tienda di Educacion y Centro pa Hoben y Famia. E organisacionnan aki conhuntamente cu Fundacion ADRA y FADA ta forma parti di e Centro pa Hoben y Famia unda nan ta ofreciendo diferente servicionan ariba tereno di lantamento di mucha na e famianan di Aruba bou di un solo dak.
Desde 2018 Aruba a introduci e Siman di Lantamento di Mucha. Alabes a scohe pa den e siman aki inclui e fecha di 20 di november cu ta “Dia Internacional di Derecho di Mucha”. Aruba ta uni su mes na e causa aki y ta enfatisa e importancia di e 6 puntonan básico: pa lanta nos muchanan den un ambiente di siguridad y amor, pa mayornan duna nan jiunan apoyo positivo y korda pasa tempo hunto, pa nan tin expectativanan realístico y tambe brinda un disciplina positivo. Cu e mayornan sa e importancia di cuida nan mesun salud mental y sa unda pa busca ayudo.
Cada organisacion di e comicion a scohe pa organisa un actividad grandi e siman aki cu e meta pa promove un di e 6 puntonan basico. Alabes varios otro organisacion manera a scohe pa promove e derechonan di mucha, paso ta mira e importancia pa nos muchanan y nan famia ta na altura di derechonan di mucha y e 6 puntonan basico pa asina tur mayor por lanta nan yiu den un hogar cu amor, cariño y respet y paso e bienestar di nos muchanan ta e responsabilidad di nos tur.
Nos kier manda un invitacion pa henter comunidad pasa bishita e diferente actividadnan ariba e calendario, tanto pa mayor como pa mucha. Mayoria aktividad ta gratis. Bin sinja, disfruta y celebra!


text:
E tema pa e aña aki ta ‘Biba Natura-Lesa’. 12 autor y ilustrador ta presenta durante e siman di 7 pa 11 di November na diferente scol y tambe na biblioteca na Playa y San Nicolas. Mas cu 60 scol ta participa na e festival.
Sr. Gino Vrolijk, docente y autor di buki pa mucha ta bay duna tur cu e tin pa e festival aki.
E bukinan cu Gino a skirbi ta ‘Sumpi e wanglo sabi!’, ‘Na caminda pa e fiesta grandi’ y ‘Amigonan tur caminda!’ (co-autor). Muchanan por lesa y/of fia esakinan na biblioteca!
Den cuadro di e tema di e aña aki Gino ta conecta su mes cu Naturalesa bisando:
“Naturalesa ta e origin di tur cos. E ta e fuente di bida y inspiracion. Nos por mira, scucha, hole, smaak y sinti tur locual Naturalesa ta ofrece nos. Tur esaki ta haci nos curioso pa siña, haya sa mas di y cuida nos Naturalesa.
Y den un of otro forma nos tur ta disfruta di Naturalesa, sea nos ta cana den mondi, landa den lama, mira e streanan den e cielo di anochi, biba of traha den cunucu, of haci uzo den cualkier otro forma positivo di Naturalesa, e punto ta cu: Nos tur ta forma parti di Naturalesa. Biba Natura-lesa!”
Georgino ‘Gino’ Vrolijk a nace dia 4 di october na aña 1973. El a lanta den y alrededor di e bario di Essoville San Nicolas. E scolnan cu Gino a atende ta Graf von Zinzendorf Kleuterschool, Prinses Irene School, John Wesley College y Colegio Arubano San Nicolas y Oranjestad.
Gino a inicia su carera profesional na 1999 como maestro di klas 1 (Specialisacion 4-8) na Colegio Hilario Angela Basisschool. Na 2004 el traha como desaroyado di curiculo na Departamento di Enseñansa Aruba. Desde 2008 pa 2019 el a fungi como director di Fontein Kleuterschool y desde 2019 pa presente e ta Docente di practica na Instituto Pedagogico Arubano (IPA).


text:
Sostené Orkesta pa Mucha Boneiru
Pa medio di bo sosten i yudansa e muchanan na Boneiru por siña toka un instrumènt, den nan mes klas na nan propio skol.
Pa medio di esaki nan ta siña traha huntu mas mihó, ser mas kreativo i oumentá nan balor propio. Benefisionan di toka den un orkesta pa mucha ta infinito, pero nos mester di bo yudansa!
Kon bo por yuda pa sigui ekspandé e Orkesta pa Mucha na Boneiru?
- Bo ta un músiko òf bo ta toka un instrumènt orkestral i bo lo haña interesante pa traspasá esaki pa e muchanan?
- Bo tin un instrumènt ku ya bo no ta usa mas i bo ta deseá di duna esaki na nos proyekto?
- Òf bo ta desea di duna un kontribushon den forma di un montante di sèn?
Tuma kontakto ku nos. Masha danki!
Datonan
Fundashon Mangazina di Rei
n.a.d. proyekto Orkesta pa Mucha Boneiru
Blvd. Miguel A. Pourier s/n
Rincon, BONAIRE CN
+599-7011825
info@leerorkestbonaire.org


text:
KU KIKO NOS POR ASISTÍBU?
ESAKI NOS TA HASI
Awareness
Sea ku bo ke introdusí un produkto nobo riba merkado, posishoná bo kompania òf lanta un grupo. Nos ta sòru pa bo resaltá serka bo grupo di interes mayor.
Engagement
Bo ke konta bo grupo di interes e kuenta di bo organisashon i krea un relashon ku ta perkurá pa mas lealtat? Nos ta sòru pa un boost den bo tráfiko i un oumento den engagement.
Conversion
Bo ke aktivá bo grupo di interes mayor, bende mas òf generá leads? Ku un trèktu di benta fuerte nos ta sòru pa máksimo rendimentu.
Kon ta! Nos ta SocialMediaBros i for di kurason di tantu Kòrsou komo Amsterdam nos ta desaroyá strategianan digital eksitoso i despues uza nan pa ehekutá e mihó kampañanan. Esaki nos ta hasi pa empresanan komersial i públiko i tambe pa instansianan gubernamental.
Nos ta kla pa traha pa bo. Nos lo kombiná e mihó práktikanan tékniko ku un implementashon efektivo i kreativo. Bo ke sa mas? Sigui lesa pa haña sa kiko tur nos ta ofresébu.
NOS SERVISIONAN
LES #1 HOPI TEKSTO NÒ, PASOBRA
Bo ta konta
kuenta visual
Kontenido visual ta hot. Hende no tin tempu mas pa lesa lapi di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi’é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e ultimo trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
ORANJESTAD, ARUBA : Diabierna 28 di juli , empleadonan di Post Aruba N.V. a reuni hunto pa asina ricibi Gobernador Interino, Yvonne Lacle-Dirksz, kende a duna Post Aruba e honor di stempel e prome Envelop di Prome dia di Emision di e serie di stampia nobo 125 aña di Post Aruba N.V.
E evento oficial aki a tuma luga den presencia di Guillermo Raymond, Vivian Alberto, Katharine Lacle, Joraine Lopez, Jonathan Farro, diseñador di stampia Frank Croes y nieto di Garibaldi Cephas Helder, caminda e Gobernador Interino Lacle-Dirksz a ricibi informacion di e imagennan ilustra riba e stampianan for di e Manager di e departamento filatelico, Vivian Alberto.
Director di Post Aruba N.V. a entrega e prome stampianan na Gobernador Interino Lacle-Dirksz, Frank Croes y nieto di Garibaldi Helder. Despues di e evento di stempel e Envelop di Prome dia di Emision, Guillermo Raymond a duna Gobernador Interino Lacle-Dirksz un rondleiding den e oficina principal di Post Aruba. Durante e rondleiding Gobernador Interino Lacle-Dirksz a cera conoci cu e departamentonan pero tambe cu e empleadonan for di cualnan el a ricibi informacion di e funcionnan di e departamentonan.
E serie di stampianan, a wordo emiti oficialmente dia 31 di juli 2017 y ta consisti di 4 stampia balora na 90 cen, 130 cen, 320 cen, 390 cen, cu ta yega na un prijs total di Afl. 9,30 y e ta acompaña pa su ‘envelop di prome dia di emision’ cu ta costa Afl. 10,80.
E diseñonan pa e stampia aki ta un creacion di Frank Croes y e stampianan ta imprimi na Johan Enschedé Security Print.
Un decreto pa regla Servicio di Post na Aruba dentro di “Colonia Curaçao” a bay na vigor entrante
1 di augustus 1892. Riba e fecha aki un administracion postal ordena, mediante un sucursal di Oficina di Post a cuminsa funciona na beneficio di siguridad den transporte di carta.
Gobernador Mr. Charles A.H. Barge a firma e decreto, pa encarga gezaghebber di Aruba, Sr. Jacob Thielen cu Servicio Postal na su cas cu a keda construi alrededor di 1830 y despues basha abou na 1949. E edificio tabata situa unda awe ta Plaza Daniel Leo den Kazernestraat na Oranjestad.
E stampia balora na 90c ta ilustra: Garibaldi Cephas Helder, conoci pa un y tur como “Ba” kende a nace dia 25 di september, 1861 y a fayece dia 9 di april, 1939.
Sr. Garibaldi a traha durante e inicio di e Servicio Postal na Aruba y e tabata encarga cu hibamento na y trecemento di post for di waf. E tabata bati su bel, pa asina anuncia e yegada di post y tur persona tabata acudi na Oficina di Post pa bay busca nan corespondencia.
E stampia balora na 130c ta ilustra: Nos Oficina di Post na San Nicolas
E oficina aki a habri oficialmente dia 16 di augustus, 1936.
E stampia ta refleha e structura anterior di e edificio di Post na San Nicolas, cu despues di a remodel’e, a haya un otro fachada.
E stampia balora na 320c ta ilustra: Un partido di carta, kende ta entrega carta na un cas residencial.
Riba e stampia aki por aprecia e uniform di nos partidonan di carta cu ta data for di 1 di maart 1957.
E stampia balora na 390c ta ilustra: E Oficina principal di Post Aruba NV, situa na J.E. Irausquinplein # 9, Oranjestad, cu a wordo inaugura dia 2 di mei 1964.
Post Aruba a muda pa e oficina aki na aña 1958 y ainda ta situa eynan.
E edificio a wordo diseña pa Sr. A.A van Ammers. E structura ta refleha elementonan di diseño di e decadanan anterior, cu ta di 1930 pa 1950.
Fuente di Informacion: Sr. Rudolf R. de Kort
E serie di stampia ta obtenibel na e diferente oficinanan di Post Aruba, respectivamente na Oranjestad, San Nicolas y Sta. Cruz.
Pa mas informacion tocante e stampianan di ‘125 aña Post Aruba 2017’ por tuma contacto cu Departamento Filatelico di Post Aruba N.V., cu ta situa na J.E. Irausquinplein 9, Oranjestad, cu su number di telefon 528-7678, of bishita e website www.postaruba.com of pagina di Facebook Aruba Stamps.
E bunita serie aki no por falta den bo coleccion. Busca esun di bo awe mes, ya cu e cantidad ta limita.


text:
PROMÉ MINISTER GILMar PISAS A reuní ku CAP, VBC, CHATA I KVK enkonekshon ku e situashon di KLM.
PROMÉ MINISTER GILMar PISAS A reuní ku CAP, VBC, CHATA I KVK enkonekshon ku e situashon di KLM.
Willemstad – Promé Minister Gilmar Pisas, huntu ku Minister di Desaroyo Ekonómiko Ruisandro Cijntje a reuní ku sr. Johnny Andersen di CAP, sr. Zeno Circkens di VBC, sr. Hans Slier di CHATA i sr. Billy Jonckheer di KvK dia 18 di òktober 2022.
E reunion aki tabata den kuadro di e desishon ku KLM a tuma pa redusí su buelonan pa Kòrsou den un forma repentino i sin antisipashon.
Lo bai traha huntu ku tur esnan konserní pa yega na un solushon mas pronto ku ta posibel pa ku e situashon inesperá aki.
Mas informashon lo sigui riba e tema aki.


text:
Entregá bo tep na FTAC
Bo sa di un empresa ku no ta tene su mes na e reglanan nobo di kompetensia? Por ehèmpel, bo kompetidornan ta traha palabrashonnan pa fiha preis òf bo ta haña e preisnan di sierto produkto òf servisio ta notablemente haltu?
E ora ei bo mester notifiká FTAC! Bo tep por yuda nos detektá un violashon. Via di e formulario ku ta sigui (mas abou) por duna nos tep di forma informal.
Bo ta desea entregá di un keho formal basa riba artíkulo 6.1 di Ordenansa Nashonal enkuanto Kompetensia? Anto, bo mester hasi uso di e formulario di keho akí.


text:
KRALENDIJK- Un ekipo di e programa pa hubentut, Het Klokhuis, di NTR tabata na Boneiru den dianan ku a pasa pa filma pa un program tokante oseano.
Presentadó Janouk Kelderman, huntu ku e lider di proyekto di Wereld Natuurfonds Stacey Mac Donald a bishitá lugánan manera Klein Bonaire, Bari reef i Margarete Bay.
Na Klein Bonaire, Sea Turtle Club Bonaire(STCB) a filma un nèshi di Tortuga ku a kaba di sali i kaminda ku a guia e tortuganan hoben den direkshon di laman. Tambe a filma koral ku ta den bon estado, pero tambe e proyekto di Reef Renewal Bonaire, kaminda ku koral kultivá ta wòrdu plantá kaminda ku no tin koral mas.
Huntu ku Clean Coast Bonaire a piki shushi i a papia tokante e problemátika aki. Por último a hasi bishita tambe na Mangrove Maniacs. Palunan di mangel ta hunga un ròl importante pa loke ta bida di refnan ku ta rondoná nos isla.
Na komienso di 2022 lo transmití e grabashon.


text:
Evelyn Wever Croes, Mientras tanto tur hende a cuminsa haya nan formulario di belasting di 2016 pa yena, hopi hende ta puntra nan mes dicon ta te awo nan a ricibi’e, pero ban laga esaki un banda y Evelyn ta sigui informa cu Si bo a ricibi un formulario bo mester yene y entregue sino bo ta haya boet. Pesey ta importante pa bo sa kiko bo mester haci pa cumpli cu bo deber.
Mescos cu tur anja MEPlo yudabo un biaha mas na cede, cu e campaña pa yenamento di e formulario di belasting di 2016, lo ta riba Diamars y Diahuebs atardi y Diasabra mainta, pa dos siman sigui, no mester haci cita, si bo no ta miembro di MEP tambe bo ta bon bini, paso e campaña aki no ta solamente pa votadornan di MEP, pero pa henter e comunidad di Aruba.
Lo ta bay tin diez persona experto riba e materia aki cu lo yudabo yena bo formulario di belasting.
Loke bo mester bin cune ta e formulario di inkomstenbelasting di 2016, cuminsa na buska bo documentonan, e comprobante di bo entradanan di 2016. Si bo ta traha bo mester bin cu e prueba cuanto ba gana den 2016 y si bo tin pensioen un prueba cu bo ta cobrando pensioen.
Bo gastonan cu ta hopi importante, e interesnan cu bo ta pagando riba bo fiansanan, na banco, na Island Finance etc.. buska un comprobante cuanto interes ba paga e aña aki. Tambe si bo tin un seguro di bida cuanto prima bo a paga di esaki. Ora bo tin yiu ta studia den exterior, bo por haya un deducion adicional, pero bo mester demostra cu fin di aña pasa bo yiu tabata inscribi na un scol den exterior, sea na Hulanda, Merca of Costa Rica etc.. y e gastonan cu abo mes ta haciendo pa bo yiu, esaki nan ta algun punto hopi importante.
Pa nos pensionadonan Evelyn kier a haci un apelacion fuerte, corda cu mester buska e documento na S.V.B., di cuanto pensioen di biehes bo a ricibi, paso no ta tur hende ta haya mes hopi y si bo no tin e papel di bo, bo por wordo perhudica, si acaso bo no yena un suma cu ta corecto
Evelyn a sigui extendiendo un invitacion na un y tur cu mester di ayudo pa yena e formulario, por cuminsa pasa entrante otro siman Diamars pa 6’or di atardi, na Cede di MEP pa e campaña di yenamento di e formulario di belasting di 2016.
Mane Evelyn ta bisa semper, paga belasting ta un deber di nos tur pero no paga di mas belasting si. Yena bo formulario na tempo y MEP lo yudabo yen’e pa bo no paga di mas y asina evita molester cu e tema aki di belasting.


text: Diamars anochi a drenta informe di cu tin un dama ta gritando pa yudanza na Catiri, mesora a dirigi 2 patruya na e sitio. Polisnan a yega y a scucha ainda e dama ta gritando pero e porta tabata sera, nan a bati fuertemente na e porta pero ningun hende a habri e porta. Polis a bisa si no habri e porta lo yama fiscal auxiliar pa kibra esaki drenta paden. Ora cu ya e preparativonan a ser haci pa e fiscal auxiliar presenta diripiente ahabri e porta. A bin resulta cu tabata trata aki di un pleito pero ningun keho kier a ser duna. A logra pa e tata bin busca un persona eynan y hib’e na Ponton pa e cuenta calma.


text:
Asesino di zùster Christina Barry ta bai korte di kasashon.
E hòmber Arthur Hogesteger ku a asesiná su kasa zùster Christina Barry i ku a keda kondena na 24 aña di prison den korte di apelashon ta bai ku su kaso korte di Kasashon, asina su abogado mr.Janssen a konfirmá. Den korte di Kasashon lo revisá e kaso pa mira si korte di apelashon a tene kuenta i kumpli ku tur punto di e investigashon i si lei a keda apliká korektamente. Den promé instante e kaso a parse un kaso di atrako ku a terminá fatal pero despues di investigashon a bin resultá ku Hogesteger mes a asesiná su kasa ku 30 hinká di kuchú. Den korte di promé instansia Hogesteger a keda sentensia na 24 aña di prizon. E la apelá e sentensia i korte di apelashon a bolbe konfirmá esaki. Testigunan silensio ta esnan ku a kondusí na e kondena di Hogesteger. Den e okashonnan ku Hogesteger a duna un deklarashon, Korte a bisa ku su deklarashon tin hopi buraku i no ta kuadra ku e investigashon. Hogesteger a keda para riba su inosensia i bisa ku morto di su kasá tin’é traumatisá i p’esei e no por papia di e kaso. Korte di apelashon a konkluí ku Hogesteger a warda zùster Barry yega kas pa e asesin’é. Korte a splika tambe ku e orario ku e krímen a tuma luga ta kuadra eksaktamente ku e orario ku Hogesteger a plania pa otro hende asesiná su kasa. E konklushon di Korte ta ku Hogesteger a asesiná su kasa di forma premeditá.


text:
Diadomingo ultimo a tuma luga e di cinco edicion di e Diabetes Run & Walk, cual a resulta di tabata un exito rotundo.
Diadomingo mainta, 13 di november, tur e 1250 participantenan tabata presente pa e Walk & Run, cumpliendo e meta di participante cu kier a alcansa pa e evento. Ademas di esaki, a logra recauda un total di AWG. 15,000 pa Fundacion Diabetes Aruba pa nan programa di prevencion y maneho di diabetes: PRISMA. PRISMA ta un programa special pa persona nan cu diabetes tipo dos cu kier tuma control di nan salud, crea un miho maneho di nan diabetes y preveni cualkier otro complicacion di salud.
E Diabetes Run & Walk ta un gran evento cu ta conmemora e Dia Mundial di Diabetes, cual fecha ta dia 14 di november tur aña. Ademas di participa den e careda, tabata tin ambiente di musica, cuminda saludabel di One Healthy You y ceremonia di premio.
Un palabra di gradicimento ta bay specialmente na Aruba Aloe kende, hunto cu Botica di Servicio, tabata e sponsor nan principal di e evento aki, y tambe na Subway como sponsor principal di e Kids Run.
Un danki tambe ta bay na cada un di e boluntarionan cu a saca di nan tempo pa yuda prepara pa e evento y tambe kende tabata presente durante e evento. Y sin lubida tur e participante cu a yuda contribui na e gran causa aki pa e conscientisacion, prevencion y maneho di diabetes, un problema grandi cu nos Isla ta maneha cu ne.


text:
Prome Minister Evelyn Wever-Croes duna bon bini na esnan presente y gradiciendo e organisadonan pa a scoge pais Aruba un biaha mas como anfitrion di e conferencia aki.
Durante su discurso, Prome Minister a splica cu energia renobabel y energia eficaz ta e topiconan hopi importante pa e islanan den Caribe, incluyendo Aruba. Mundialmente e topiconan aki tambe ta hayando hopi atencion den e contexto di cambio di clima. Pa e “Small Island Development States” (SIDS) rond mundo, cambio di clima ta sumamente importante mirando e daño cu esaki por ocasiona. Specialmente islanan den Caribe cu ta depende di e sector turistico, ta vulnerabel na cambio di clima, ya cu un horcan por caba cu mas cu e “GDP” anual di un pais manera Aruba. Pa e motibo aki, e miho opcion ta pa evita e impacto negativo di cambio di clima por completo.
Aruba mescos cu e otro islanan SIDS, a reconoce cu e dependencia riba “fossil fuels” cu ta conoci pa fluctua di prijs constantemente, ta trece incertidumbre den loke ta costo di bida y crecemento economico. Esaki a conduci Aruba na cuminsa cana e caminda pa reduci emision di carbon.
Pa Aruba ta importante durante e transicion energetico, pa enfoca riba e ser humano y pa ta alinea cu e Metanan di Desaroyo Sostenibel di Nacionnan Uni (SDG’s). Pa e sector energetico esaki tambe ta importante en bista cu energia ta hunga un papel importante pa loke ta trata costo di bida di e ciudadanonan.
“Aruba ta comprometi pa sigui traha contra e efectonan di cambio di clima. Tur cambio ta cuminsa di paden, pero ta solamente si tur isla y nacion para hunto, nos lo por gana e bataya contra cambio di clima”, Prome Minister a expresa.


text:
Sifranan di averahe pa dia ta indikativo ku suavisashon i elekshon a kombiná pa kousa un derame di Covid na Kòrsou.
Punda—Definitivamente medidanan di suavisashon na finalmente di Febrüari i elekshon na Mart último, tabata e dos motibunan mas prinsipal den un derame di Covid na Kòrsou. Esaki ta lokual sifranan di averahe diario ta indikando unda despues debí na e nivel di infekshon dje kasonan britániko a forsa Kòrsou di sera bek.
E sifranan den un gráfiko ta mustra klaramente kon e kasonan tabata oumentá despues ku Kòrsou a suavisá pero tambe durante e promé siman di Mart pa yega su puntonan mas haltu kasi 1 siman despues di elekshon. Konsekuentemente mester a tuma desesishon di Toke di Keda i sera skolnan despues di vakashon.


text:
ORANJESTAD- Riba 17 di novèmber Sekretario-general suplente Abigail Norville di e ministerio di Salubridat, Bienestar i Deporte (VWS) a presidí e promé reunion di e grupo di enfoke ZJCN. E grupo di enfoke tin komo tarea pa trese kaso relashoná ku kuido na atenshon di ZJCN. ZJCN a haña Ingra Bennett i Riana Bennett dispuesto na konsehá ZJCN na Sint Eustatius. Según esnan presente, tabata trata di un reunion bon i fruktífero. Meta di e ... Lesa mas
St Eustatius
Komandante di Marina a bishitá Islariba
ORANJESTAD - Siman pasá e comandante di Marina, Frank Boots a hasi un bishita na e islanan St. Maarten, Saba i St. Eustatius. Na tur tres isla e komandante a topa mandatarionan lokal. Na St. Maarten Boots a topa entre otro gobernador Baly i Promé Minister ... Lesa mas
E proyekto piloto di Traslado Médiko Direkto (Direct Medical Referrals) pa Sint Maarten lo kuminsá dia 21 di novèmber
PHILIPSBURG - Entrante 21 di novèmber 2022, Zorg en Jeugd Caribisch Nederland (ZJCN), Sint Eustatius Health Care Foundation (SEHCF), Saba Cares i Sint Maarten Medical Center (SMMC) lo implementá e proyekto piloto 'Direct Medical Referral'. E proyekto aki lo ... Lesa mas
St. Eustatius a selebrá su Statia Day ku hopi entuisasimo
ORANJESTAD- Djarason a mira selebrashon ku hopi entusiasmo di Statia Day, ku ta selebrá tur aña riba dia 16 di novèmber. Manera kustumber e dia a kuminsá hopi trempan 6 ‘or di mainta en punto ku gruponan uniformá ku a kanta drenta Fort Oranje. Despues ... Lesa mas
Opinion di Unkobon tokante minimo soshal
Ya ta bai hasi 12 aña ku gobiernu Hulandes ta nenga di introdusí un minimo soshal pa habitante di islanan BES. A bira tempu pa siudadanonan di e munisispio aki tambe risibí garantia pa un eksistensha digno. Den luna di oktober último durante tratamentu ... Lesa mas
St. Eustatius ta preparando pa Statia day 2022
ORANJESTAD- E isla di St. Eustatius ta preparando pa Statia Day 2022, ku lo wòrdu selebrá dia 16 di novèmber. For di djasabra tin presentashonnan di diferente banda, tabata tin un show di gòspel, mientras ku djaluna tabata tin un shou presentá pa ... Lesa mas
PCN ta desmentí ku aktua robes den ningamentu di un finansiamentu na St. Eustatius
KRALENDIJK/ORANJESTAD- Referiendo na un artíkulo ku a keda publiká riba e wèpsait dossierkoninkrijksrelaties.nl ku direktiva di PCN a keda akusá di no aktua di buena fe den un kaso di petishon pa finansiamentu na St. Eustatius, PCN ta konfirmá eksistensia di e ... Lesa mas
DCNA a organisá siman di Interkambio pa Junior Ranger 2022
ORANJESTAD- Junior Ranger a kaba di sera nan evento anual di interkambio. Hóbennan di tur seis isla a bini huntu pa siña tokante e biodiversidat úniko ku tin denter di Karibe Hulandes i nan a pone piedra di fundeshi na e futuro kolaborashon ... Lesa mas
La segunda ronda de detección de cáncer de cuello uterino para mujeres de 50 a 60 años comenzará el lunes en San Eustaquio
Este año, se animan a las mujeres de 50 a 60 años de San Eustaquio a participar en el programa de detección del cáncer de cuello uterino. Ya han participado 49 mujeres en la primera ronda. La segunda ronda para hacer el examen de cancer de cuello uterino será ... Lesa mas
Karnaval na St. Eustatius hopi kolorido atrobe e aña aki
ORANJESTAD- Na St. Eustatius poblashon di e isla ta celebrando su karnval atrobe e aña aki sin ningun restrikshon pa motibu di Covid-19. Ounke ku aña pasá tambe a selebrá e karnval anual, na e momentu ei no tabata permití bishitante djafó ainda. E aña ... Lesa mas
Resultadonan positivo di tèst ta baha na Aruba, Kòrsou i Sint Sint Maarten usando otro maneho di tèst.
KRALENDIJK - E kantidat di resultadonan positivo di tèst a baha un tiki luna pasá na Aruba, Kòrsou i Sint Maarten. En kambio riba e tres islanan BES e kantidat a subi un tiki. Total a registrá 4.688 resultado di kasonan di tèst positivo riba e islanan. Asina ... Lesa mas
A selebrá Dia di Emansipashon na Isla’Riba
ORANJESTAD/PHILIPSBURG- Riba djabièrnè, dia promé di yüli na St. Eustatius i St. Maarten a para ketu na abolishon di e epoka di sklabitut. Ounke ku na St. Maarten ya pa algun aña promé di yüli ta un dia liber ofisial, esaki na St. Eustatius ainda no ... Lesa mas
ACM ta fiha tarifanan máksimo pa distribushon di koriente na Hulanda Karibense
KRALENDIJK - Autoriteit Consument & Markt (ACM) a fiha e tarifanan máksimo pa distribushon di koriente na Hulanda Karibense. E tarifanan lo oumentá konsiderablemente for di 1 di yüli 2022, dor ku ta usa kombustibel fòsil pa produkshon di koriente i e prèis ... Lesa mas
Investigashon di poblashon di kanser na boka di matris ta kuminsá na Sint Eustatius
ORANJESTAD/KRALENDIJK- Hende muhé den edat di 50 pa 60 aña na Sint Eustatius por partisipá den e skrinen na boka di matris entrante djaluna 27 di yüni 2022. E skrinen ta e promé di tres programa di skrinen ku ta ehekutá na Sint Eustatius i “Public Health ... Lesa mas
Mas sèn pa Sint Eustatius
STATIA - Sekretario di estado Alexandra van Huffelen i Komisario di Gobièrnu Sentral Alida Francis di Sint Eustatius a firma e Afsprakenakkoord Sint Eustatius 2022-2023 riba djamars 14 di yüni. Den e Afsprakenakkoord Sint Eustatius 2022-2023 tin palabrashon pa ... Lesa mas


text:
KRALENDIJK – Tourism Corporation Bonaire (TCB) a organisá un evento na Captain Don’s Habitat pa lansa e di 3 Buki di Turismo i pa anunsiá e ganadornan di e kompetensia eskolar ‘Boneiru Eksperensia Outéntiko ku Arte 100% Resiklá’.
Tabata un atardi plasentero den presensia di diputado di enseñansa Nina den Heyer, CEO di TCB Miles Mercera, outor i editor Denise de Jong-Rekwest, ganadornan, mayornan, wéspetnan di honor i e Tim di TCB. E di tres título di e Buki di Turismo ta ‘Turismo na Boneiru, Eksperensia Outéntiko’. Esaki ta dediká na e eksperensianan outéntiko di Boneiru, inkluso su historia, flora i founa, aktividatnan i hopi mas. Un biaha mas un publikashon edukativo yen di informashon esensial tokante nos isla.
E di tres Buki di Turismo titulá ‘Turismo na Boneiru, Eksperensia Outéntiko’ ta forma parti di e plan di enbolbimentu sosial di TCB. Enfoke di TCB ta pa inkorporá turismo komo parti di e programanan edukativo na nos skolnan lokal. Segun CEO di TCB, Miles Mercera: “Nos ta orguyoso di nos tim i e koperashon ku nos stakeholdernan edukativo ku a hasi e proyekto importante akí bira realidat. No ta solamente importante, pero ta un responsabilidat di nos tur tambe pa sòru ku turismo ta forma parti di e programa di enseñansa na nos skolnan. Nos ta dependé di nos hóbennan di futuro pa keda inspirá i forma parti di e industria mas dinámiko di nos isla.”
Durante e evento akí e ganadornan di e kompetensia eskolar ku a tuma lugá entre muchanan di skol básiko tambe tabata presente. TCB a anunsiá e ganadornan i tambe a entregá e premionan. E ganadornan di e kompetensia di aña 2021 ta:
Grupo 6: Ganador: Deavion Ottenhoff – Kolegio San Luis Bertran / Promé lugá: Yneesha Abad – Kolegio San Luis Bertran / Di dos lugá: Simonee Sint Jago – Kolegio San Luis Bertran
Grupo 7: Ganador: Shemar Asencion – Kolegio San Luis Bertran / Promé lugá: Yordi Bransban – Rayo di Solo / Di dos lugá: Seleron Melaan – Rayo di Solo
Grupo 7: Ganador: Angel Julio Rodriguez – Rayo di Solo / Promé lugá: Kirlivienska Janga – Rayo di Solo / Di dos lugá: Aydon Fernandez Winklaar – Rayo di Solo
Grupo 8: Ganador: Suvianthy Kroon – Kolegio San Luis Bertran / Promé lugá: Kiyaya Kroon – Kolegio San Luis Bertran / Di dos lugá: Rosheena Sint Jago – Kolegio San Luis Bertran
Arte espektakular: Ganador: Kolegio Rayo di Solo – Yùfrou Jubella Balentin / Promé lugá: Kolegio San Luis Bertran – Yùfrou Marjolijn Kroon
Tambe TCB a duna honor na Emeesha Jansen komo Embahadora di Boneiru pa motibu ku el a gana e título Little Nuestra Belleza International 2021 durante e kompetensia na Punta Cana, República Dominicana.


text:
Diasabra Deaxo Croes a landa di Boneiro pa Corsou, unda pa 3:00 am el a cuminsa cu su hazaña di Crossing for Prevention. Deaxo a landa pa crea conscientisacion pa prevencion di cancer. Diadomingo el a sosega su curpa pa asina regresa Aruba bek hunto cu su team.
Den un entrevista cu Deaxo, el a comenta cu e curpa tabata poco stijf, pero a drenta lama un rato pa los e spiernan. El a conta cu durante e trayecto, e ta percura pa come cos caloria simpel, cos cu ta carbohidrato basa hopi riba sucu y facil pa come. Den awa no tin e zwarte kracht cu ta pusha e sistema digestivo, e ora mester cos cu ta verteer lihe, pero na mes momento ta duna energia.
Na dos ocasion e tabatin dificultad. Riba esaki el a splica manera ta pasa riba tera cu cuminda ta keda para na stoma y ta tarda pa sak, y como no tin e zwarte kracht esaki ta tarda mas den lama. Loke por tarda riba tera dies of diescinco minuut, pero ora ta landa ta tarda mas o menos un ora. Ora di landa door cu tin un cantidad di sanger den sistema, sea e ta bay p’e spier of bariga. Si e stoma para, esey ta bira un prioridad y despues t’e spiernan ta sufri. Como e spiernan no tin suficiente circulacion, esey ta pone cu e velocidad ta cuminsa baha. Esey ta algo cu a pasa den dos ocasion cu Deaxo.
TRAYECTO
Pa loke ta e trayecto, lama tabata mustra algo bruto. Segun Deaxo, lama ta keda lama. E ta haya cu te 40 kilometer e lama tabata faborabel, pasobra nan tabata spera cu e dificultad ta drenta asina yega punta di Corsou y esey tabata asina. Aki tabatin e mesclanan di coriente bini hunto y esey a pone cu no tabatin patronchi vast cu por landa door di nan. Esey ta pone cu no por predici kico ola ta haci y a pon’e baha velocidad.
ANIMACION DI ESUNNAN RIBA BOTO
Algun persona a dicidi di compañ’e den boto p’e hazaña aki. Momento cu tabata stop, nan tabata grit’e pa dun’e animo. Segun Deaxo, esey tabata algo tremendo. No solamente su team a compañ’e, pero tabatin grupo grandi di hende cu a pasa e diescuater ora riba lama cu ne E ta gradici na nan pa esaki.
DEAXO CROES
Deaxo Croes a yega di landa desde Venezuela pa Aruba cu e meta di recauda fondo pa fundacion di cancer. Deaxo a landa na 2018 di Venezuela pa Aruba un total di 42.42 km den dies ora y binti minuut. Awo ta bolbe haci esey, pero e biaha aki a pone como meta pa landa di Boneiro te Aruba den un futuro cercano. Meta tra’i esaki ta pa recauda fondo pa tres fundacion. A yama e hazaña aki Crossing for Prevention.
E ta haci esey p’e fundacionnan CORESA (Aruba), Stichting Kanker Fonds (Bonaire) y Fundacion Prevenshon (Corsou). Diasabra den ora di marduga tur cos a cuminsa momento el a sali fo’i Boneiro pa Corsou. Diadomingo ta regresa Aruba den boto hunto cu full e team desde Corsou.
E cobertura di Crossing for Prevention ta posibel danki na Aruba Bank, Bite Communications, [email protected], Gomez & Coffie, Sun Bum y Central Hotel Bonaire.
Pa mas lesa TREMPAN.COM.


text:
Pòpchi globo
Clarina a trese un di e ophetonan di mas frágil na e workshop.
“Mi ta kere e ta parti di e tradishon hudiu. Asina leu ku mi por korda hudiunan tabatin e pòpchinan aki. Mi tabata duna lès di obra di man den añanan 90. Mi studiante tabata un señora di 80 aña ku tabata biba su so. Mi tabata bai busk’é na Monteberde anto kana bai e skol kaminda mi tabata duna mi lèsnan. Su wowonan tabata bon bon ainda.”
“Segun tempu tabata pasa mi tabata yuda e señora aki ku varios kos manera bai dòkter kun’é, paga su resibu di koriente, bai supermarket etc. E señora aki tabata usa e konosementu ku ela haña den su lèsnan di obra di man pa traha i bende arte. E tabata kana den bario i bende su produktonan. Ku e sèn ku el a gana el a laga traha un pòrch dilanti di su kas.”
“E tabata semper hopi agradesido na mi anto no solamente pa e yudansa ku e tareanan diario. E tabata ke pagami bèk pa tur loke mi tabata hasi p’e. E ora ei el a dunami e pòpchi aki. Su mama a hañ’é di regalo serka un famia hudiu ku e tabata traha p’é. E señora no tabatin yu.”


text:
Outoridatnan di Kòrsou na komienso di siglo pasá tabata man na kabes debí na kantidat grandi di sushedat, djaka i raton den nos suidat kapital. Awe esaki no mester ta un sorpresa. Sorprendente si, ta e medidanan ku gobernantenan a tuma pa remediá e situashon indeseabel i alarmante den Punda, Otrobanda i Pietermaai.
Prokuradó General a publiká na 1908 un anunsio den kua e ta pidi pueblo pasa na Fiskalia ku mas tantu djaka i raton morto posibel. Fiskalia tabata paga un depchi (10 sèn) pa kada djaka morto i 2 sèn pa kada raton morto. Pa nos haña un idea, e tempu ei 4 webu di galiña tabata kosta un depchi.
E kampaña tabata un éksito rotundo i a haña publisidat den hinter Reino. Sifranan ta mustra ku durante di e promé siman a entregá 219 djaka i 944 raton. En total e kampaña aki a kosta 20,000 florin i a produsí algun shen mil djaka i raton. Tambe a eliminá lugánan di benta sushi ilegal den nos suidat kapital. Punda a resultá di ta e parti mas sushi. Finalmente tabata huma sierto barkunan di bela, prinsipalmente esnan ku tabata trafiká pa Venezuela, lokual a mata kantidat grandi di djaka i raton.
Willemstad, Kòrsou
Archivo Nashonal; Curaçao van Kolonie tot Autonomie, Dr. Joh. den Hertog; Suriname, Koloniaal Nieuws- en Advertentieblad, 14.7.1908


text:
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Celebrating Our 10th Anniversary Online!
Get 10% Off Storewide!!!
.
Un E-magazine pa inspirá, eduká, konsientisá i entretené
Kolaborashon ku otro outor
KOLABORASHON KU OTRO OUTOR
Cathleen Giterson a yega di kolaborá ku dos outor mashá renombrá riba nos isla, riba un proyekto sumamente importante i interesante.
Ta trata akí di e proyekto BISTA RIBA PAPIAMENTU. Esaki ta un proyekto inisiá I kargá pa e tan konosido lingwista i eskritor di numeroso buki i estudionan hasí tokante nos idioma, Doktor Enrique Muller (†). E otro outor ta e gran papiamentista sr. Reginald Römer outor di entre otro e buki Sapaté, na bo sapatu! Mil i un ekspreshon, lokushon, refran, dicho, proverbio, paremia, adagio, anegin, sentensia, komparashon,
máksima pa mi pueblo.
Bista riba Papiamentu tabata un proyekto kaminda ku masha plaser Cathleen a duna su aporte pa por yuda kristalisá e proyekto aki. Ta trata di un estudio kaminda for di un punto sientífiko, pero skirbí di tal manera ku pueblo kompleto por a komprondé su kontenido fásilmente, ta trata diferente aspekto di idioma papiamentu. A base di diferente ehèmpel ta duna promé e forma inkorekto i despues mas ku klaro kon e forma korekto di sea frase òf partinan di frase ta.
Bista riba Papiamentu tabata un programa radial ku a keda presentá na radio-emisora Z-86. Durante un temporada largu tabata presentá kada biaha un kapítulo ku tabata trata un aspekto partikular di nos dushi idioma papiamentu.Tabata un temporada masha dushi kaminda tur siman e tres outornan tabata topa na radio Z-86 pa graba e kapítulonan, ku previamente a keda diskutí, trata i kumbiní den un grupo di estudio guiá pa Doktor Enrique Muller. E programa tabatin un bon akohida i e emisora a ripití e programa den su totalidat na vários okashon.
Debí na hopi petishon di radio-oyentenan pa hasi e kontenido di e programa aksesibel riba papel, a publiká e buki Bista riba Papiamentu i tambe un cd ku grabashon di e programanan.
NA KONTNUASHON POR HAÑA UN BISTA RELÁMPAGO DI E PROYEKTO AKÍ:
Skucha Cathleen Giterson i Reginald Römer den Intrdukshon di e programa radial:
Bista riba Papiamentu.


text:
Fundashon pa Konsumidó ta den full preparashon pa organisá un tremendo seminario tokante “Fair Digital Finance. Durante di e seminario aki ekspertonan lo interkambiá informashon i asina huntu nos desaroyá i krese di un forma hustu i sólido den e area aki.
E manera tradishonal pa duna servisio finansiero ta kambiando. Instansianan finansiero manera entre otro banko i kompanianan di seguro ta ofresé nan servisionan di forma digital. Mundu kompleto ta den e proseso di digitalisashon i ta importante pa nos ta bon informá tokante e benefisiosonan pero tambe e rísikonan di esaki. E kliente mester hasi uzo di internèt huntu ku aparatonan manera kòmpiuter, tablet i smartphone pa por hasi nan transakshonnan. Globalmente ta yama esaki “Digital Finance”. “Digital Finance” ta hasi ku e servisionan aki ta bai muchu mas fásil i lihé. E manera di prosesá, kontrolá i reportá transakshonnan ta keda digitalisá. Miéntras ku hopi ta pensa ku ainda e tema aki ta den desaroyo aki na Kòrsou, diferente banko ya kaba ta permití bo paga òf apliká pa un fiansa di forma digital riba nan wèpsait. Awor bo por hasi uzo tambe di aplikashonnan riba bo telefòn pa bo hasi bo transakshonnan bankario. Pa sierto banko ta obligatorio pa e kliente hasi sierto transakshonnan bankario via di “Online Banking” òf Bankomátiko. Pues e kliente no tin mester di bishitá un ofisina di banko pa por hasi transakshon.
E servisionan digital aki ta kana fásil i lihé pero mester paga bon tinu riba algun aspekto hopi importante. Durante di e seminario nos ta bai atendé preguntanan manera “ Unda nos ta den e proseso di digitalisashon finansiero aki? Kon leu nos ta ku e lei nan ku ta protehá e privasidat i seguridat di e kliente? Unda mester bai ora algu bai robes? I kon inklusivo e proseso aki ta kana? Fundashon pa Konsumidó ta organisá e seminario aki pa risibí mas konosementu riba e tópiko aki i asina por kompartí esaki ku e konsumidó. E meta ta tambe pa por rekoudá e fondonan nesesario pa organisá charlanan informativo pa e konsumidó den futuro. E seminario aki lo tuma lugá dia 9 di sèptèmber 2022 den ouditorio di Banko Sentral di Kòrsou i St. Maarten i ta konta ku ekspertonan di inovashon di Banko Sentral di Kòrsou i St. Maarten, señora L. Silie-Eleonora i señor E. Cova pa brinda konosementu riba e tópiko importante aki.
Tur persona i instansia konserní ta keda kordialmente invitá pa partisipá. Pa mas informashon por tuma kontakto ku nos Fundashon via di nos e-mail info@fundashonpapakonsumido.org òf yama por na 462-6666 pa mas informashon.
Fundashon pa Konsumidó tei pa abo den e era digital aki tambe!


text:
Kralendijk – Tourism Corporation Bonaire (TCB) a selebrá su di 30 aniversario riba 17 di yüli 2021. Pa e gran logro aki, TCB a krea un video ku ta demostrá e kresementu di turismo di Boneiru.
Boneiru a konservá su outentisidat kual ahinda por mira rònt di Boneiru den presente. E video aki ta ilustrá e atributonan importante manera, Fort Oranje, Mangazina di Rei, ‘Slavenhuttjes’, Salt Company, Ofisina di Turismo i mas, kual a bira lugánan popular i turístiko awendia. Tambe a inkluí nos komunidat lokal i tambe nos turistanan. Mas importante ta, ku TCB a presentá su representatenan kende ta e mekanismo di maneho pa añanan largu i tambe di awe.
Ku e video aki nos ke honra e pioneronan di nos sektor turístiko, kende a hasi esaki posibel i a habri nos wowonan pa oportunidatnan nobo. Pabo lansa, tin bes mester para ketu i regresá na e orígen. Nos ta gradisido pa kaminda nos ta awe, pero ku un wowo skèrpi riba futuro.
TCB ke gradisí tur partnernan i nos komunidat (lokal) kende a kere den nos tur e añanan i ku a sostené kaminda tabata mester. Awor aki ta ora pa visualisá i manifestá e asombroso dianan binidero. E biahe ta kontinuá i nos tambe.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Kralendijk – Bo ta empresario i bo kompania tin problema ku pago pa motibu di e krísis di corona? E ora ei te ku 30 di sèptèmber 2021 ainda bo por pidi suspenshon spesial di pago òf prolongá esaki. Gabinete (demisionario) a disidí ku abo, si bo hasi uzo di e suspenshon spesial, tin ku paga numa entrante promé di òktober 2022, e belasting ku ainda mester paga. Bo ta haña pa esei 60 luna di tempu. Bo mester kumpli si entrante promé di òktober 2021 na tempu atrobe ku bo obligashon di pago nobo.
Entrante promé di òktober 2021: kumpli ku obligashon di pago nobo
Tur belasting pa kua bo ta hasi aangifte riba òf despues di promé di òktober 2021, bo mester paga atrobe na tempu.
Anteriormente nos a informá ku entrante promé di yüli 2021 lo bo mester a bolbe kumpli ku bo obligashon di pago. Gabinete (demisionario) awor a disidí pa duna empresarionan mas tempu pa esaki.
Bo suspenshon spesial ta terminá promé ku promé di òktober 2021, i bo no ta pidi prolongashon?
E ora ei promé ku promé di òktober 2021 bo mester hasi aangifte i paga na tempu atrobe.
For di final di bo suspenshon spesial bo no a paga tur belasting na tempu?
Hasi esaki e ora ei promé ku promé di òktober 2021 ainda. Si esei no logra, pidi e ora ei mas pronto posibel prolongashon di bo suspenshon spesial.
Desde promé di òktober 2022: paga sumanan habrí
Riba promé di òktober 2022 bo ta kuminsá paga e sumanan habrí pa e belasting ku bo no a paga durante bo suspenshon spesial. Pa esaki ta duna bo tempu di promé di òktober 2022 te promé di òktober 2027. Bo ta paga nos e ora ei 60 luna largu, kada luna un suma fiho. Si bo kier paga aselerá, e ora ei esei naturalmente ta posibel tambe.
Anteriormente nos a notifiká bo ku bo lo mester a paga e sumanan habrí akí di promé di òktober 2021 te promé di òktober 2024, den 36 luna. Gabinete (demisionario) a disidí pa duna empresarionan mas tempu pa esaki.
Interes di kobransa
Si bo no paga un aanslag na tempu, normalmente bo mester paga 6% di interes di kobransa for di e momentu ku e término di pago a vense. Nos ta komprondé ku hopi empresario ainda lo tin e finansieramente difísil den e temporada benidero. P’esei a baha e tarifa di e interes di kobransa te ku 31 di desèmber 2021 na 0,0%.
E interes di kobransa despues ta bai gradualmente bèk na e nivel bieu. Riba promé di yanüari 2022 ta stipulá e porsentahe di interes di kobransa na 2%, riba promé di yanüari 2023 na 3% i riba promé di yanüari 2024 na 6%.
E bahadanan temporal akí ta konta solamente pa debenan di belasting pa kua a duna suspenshon spesial.
Otro medidanan di belasting debí na corona
Aparte di e suspenshon spesial di pago nos a tuma mas medida ainda pa yuda empresa- i siudadanonan durante e krísis di corona. Hopi di nan ta ser prolongá, algun di nan no. Mas informashon bo por haña riba www.belastingdienst-cn.nl/
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
ORANJESTAD, 30 december 2020. Segun resumen di awe 14 persona a recupera, a registra un total di 69 caso nobo di Covid-19, di cual 60 ta residente y 9 no-residente, cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 735 test, 'positivity rate' local riba dia di ayera ta 37%).
Activo tin awe 261 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 6 persona interna di cual 2 ta den Cuido Intensivo y 4 riba unidad general di covid.
Entrante awe dia 30 di december 2020 e medida di 'Toque de Queda' ta na vigor cuminsando 11or pm y ta termina 5or am di dia 31 di december.
E medida aki pa alguno ta desagradabel pero ta nesesario pa evita un brote di covid debi na e temporada festivo unda hopi hende tin e custumber di aglomera y festeha e cambio di aña.
Durante e orarionan di ' toque de queda' haci uzo di e oportunidad pa disfruta den seno familiar y gradici bo creador, es den cual bo ta deposita bo fe pa un aña mas di bida y pa bo famia y sernan stima cu por celebra e seramento di aña 2020 cu bo.


text:
Mision y Vision
Mision
E mision di ANA ta pa warda, cuida, y proteha e archivo di Gobierno, cu a wordo traspasa pa ANA y of cu ta na e departamento(nan) di Gobiero, cu tin un balor historico pa Aruba.
ANA ta encarga cu e administracion y conservacion di e memoria nacional y e herencia cultural di Aruba. E meta principal di ANA ta pa warda y usa Aruba su archivo na un manera responsabel y duradero, poniendo esakinan na disposicion di investigadornan, departamentonan di Gobierno y sin lubida e futuro generacion.
Den esaki ANA por contribui na un mihor transparencia di gobernacion y di un bon gobernacion.
Vision
E vision di ANA ta pa sigui crece como un centro di documentacion y pa por sigui brinda un servicio optimal na esnan buscando informacion. ANA kier amplia e servicionan entre otro dor di:
- implementa e ley di archivo pa Aruba y pa esnan trahando cu archivo mantene esaki, ora di registracion, wardamento y traspaso
- registracion eficiente di e documentonan pa medio di diferente methodonan di buskeda pa asina e publico por haya e informacion cu e mester, den un tempo cortico
- haci e accessibilidad na informacion mas facil y transparente
- ofrece un servicio moderno y confiabel
- ofrece cursonan (cualifica) riba tereno di archivo pa prepara e personal trahando cu e documentonan


text:
Impuesto riba Benta
Impuesto riba Benta (Hulandes: omzetbelasting - OB) ta un impuesto indirekto. Esaki ta nifiká ku Servisio di Impuesto no ta kobra esaki direktamente serka e kliente, pero e empresario. Pues, e kliente ta paga e OB na e empresario i esaki na su turno ta hiba esaki pa Ontvanger.
Ehèmpel
Señora A ta kumpra un shimis den un pakus. Riba e faktura di señora A tin pará e preis di e shimis (Naf. 100,-) i e OB (Naf. 5,-), kual ta duna un total di Naf. 105,-. Señora A ta paga e montante kompletu di Naf. 105,-. E pakus na su turno ta transferí e OB di Naf. 5,- pa Ontvanger.
OB ta wòrdu rekoudá na Kòrsou segun e sistema akumulativo. Esaki ta nifiká ku kada bia ku un produkto wòrdu bendé òf un servisio wòrdu duná tin ku kobra OB riba esakinan. Na Kòrsou e empresario mester kobra OB. Mester kobra i paga OB ora ta trata di e siguiente asuntunan òf prestashonnan:
- Benta di un produkto
- Un servisio prestá
- Importashon di produkto
Empresario[editá | editá fuente]
Ora ta trata di OB lokual ta sentral ta e definishon empresario. E definishon aki ta nifiká, ora ta trata di OB: kualke persona ku un negoshi òf ku ta ehersé un funshon independiente. Kual ta nifiká ku tantu un persona natural komo un persona hurídiko por ta un empresario. No ta di importansia si e meta final ta hasi ganashi òf nò.
E definishon aki den mayoria kaso lo no mester ta un problema. Pero den sierto situashonnan por eksistí e insertidumbre di ta trata aki di un empresario òf no. Loke ta konta aki ta, e persona konserní mester ta forma parti den ekonomia òf mihó bisá e interakshon ekonómiko. Ora un persona bende su outo por ehèmpel ku su bisiña, no ta trata akinan di un akto empresarial(Hulandes: ondernemerschap). Mayoria bia mester ta trata aki di un persona natural òf hurídiko ku ta inskribí na Kámara di Komersio.
E lei riba OB no ta tene kuenta ku e forma hurídiko di e empresario. Tur empresario mester kobra i paga OB. Por ta trata aki di un propietario úniko, sosiedat, sosiedat kolektivo, sosiedat komanditario, sosiedat limitá òf un sosiedat anónimo. Un fundashon òf un asosiashon tambe por ser konsiderá un empresario ora ta trata di OB.
Prestashonnan[editá | editá fuente]
E aktonan ku ta importante ora ta trata di OB ta:
- Benta di un produkto
- Un servisio prestá
- Importashon di produkto
E aktonan aki di un empresario ta wòrdu yamá prestashon.
Benta di un produkto[editá | editá fuente]
E aktonan ku ta kai bou di benta di produkto ta:
- Traspaso di un produkto dor di un akuerdo
- Entrega di produkto dor di un akuerdo di kompra a plaso òf lis finansiero
- Traspaso di propietario di un produkto ku ta forma parti di un otro produkto
- Disposishon di merkansia pa otro fin ku no ta fin komersial
- Disposishon di produktonan ku fin komersial pa uso den e kompania
E lugá di benta ta esun kaminda e empresario ta situá òf biba.
Servisio prestá[editá | editá fuente]
Ta papia di servisio prestá na momentu ku empresario duna un servisio kontra pago. E término servisio den e kaso aki ta hopi amplio. Un barbero ta duna un servisio, pero tambe un akountent, hürdó, un abogado òf un asesor. Otro ehèmpelnan di servisio ta:
- Hür di un propiedat inmóbil
- Seramentu di un seguro
- Pintamentu di un kas
- Reparashon di un outo
Pa kobra impuesto riba servisio prestá ta konta aki tambe ku e lugá kaminda e servisio a wòrdu prestá mester ta kaminda e empresario ta biba òf ta situá.
Importashon di produkto[editá | editá fuente]
Na momentu ku produktonan wòrdu importá tambe mester paga OB. No ta importá aki si ta trata di un persona partikular òf un empresario.
Ehèmpel
Señora M a kumpra un outo na Miami. Ora outo yega Kòrsou Señora M ta bai saka e outo. E tin ku hasi deklarashon di e outo na Duana i paga e montante di belasting riba importashon i tambe OB.
Pa empresarionan ku ta importá merkansia tin un areglo eksepshonal. Merkansia ta produktonan ku ta destiná pa wòrdu bendé. E areglo yama derechi di deskuento: e OB ku e empresario paga serka Duana na importashon por wòrdu deskontá for di OB ku e empresario tin transferí ku e la haña dor di benta di produkto na kliente. Pa hasi uso di e derechi aki, e empresario mester pidi un disposishon serka Inspekshon di Impuesto.
Banda di esaki ta eksistí e posibilidat pa kualifiká pa un dispensashon pa paga OB na importashon. Pa esaki mester di un disposishon di Duana.
Tarifa[editá | editá fuente]
E tarifa di OB na Kòrsou ta 5%. Esaki ta konta pa tur prestashon, ku eksepshon di seguro kual ta 6%.


text:
Willemstad, 5 di ougùstùs, 2021 – Pa motibu di un oumento den kantidat di pashènt ku COVID-19, ku chèns pa un mas brote den nos komunidat, hunta di direktiva di Curaçao Medical Center (CMC), huntu ku Outbreak Management team (OMT) a tuma e desishon pa ehekutá plannan di eskalashon. E desishon aki ta pa por sigurá sufisiente rekurso pa kuido di pashènt den hòspital.
E proseso aki ta enserá un redukshon di 25% den kuido elektivo e siman aki ku e chèns pa mas redukshon di 50% otro siman. Kuido elektivo ku tin chèns pa wòrdu kanselá ta enserá operashonnan ku no ta esensial ni agudo i ta rekerí estadia largu (mas ku 3 dia) den hòspital. E departamentu di planifikashon di CMC lo tuma kontakto via telefòn ku tur pashènt ku mester wòrdu kanselá. Pashèntnan ku no risibí un yamada por asumí ku nan operashon ta sigui normal manera planiá. CMC lo hasi su máksimo pa sigui ku mas tantu tratamentu posibel ku no ta rekerí estadia largu den hòspital. Kuido Agudo i esensial ta sigui manera planiá. Tur sita na poliklínika tambe ta sigui normal.
E kompromiso di Hulanda pa kubri gastunan di e tim di Merka di spesialistanan i enfermeronan ku a asistí durante e pandemia ta terminá e luna akí. CMC ta sumamente agradesido pa e asistensia di mas ku un aña di parti di Hulanda. Pa yena e buraku aki, hunta di direktiva ta den kombersashon ku Ministerio di Salu pa por bini ku un solushon pa retené algun di e personal i rekluta mas spesialista i enfermero pa asistí den e esfuerso di eskalashon.
Tur sobrá medida i regla di hòspital ta keda na vigor. Tur hende ku drenta hòspital mester bisti tapa boka, mantené distansia sosial kaminda esaki ta posibel i higiene di man. Pashèntnan por risibí bishita entre 11or di mainta i 1or di mèrdia i entre 5or di atardi i 7or di anochi. Si bo ta eksperensiá síntoma, lo bo no por hasi bishita na hòspital. Si bo ta eksperensiá síntoma i mester kuido hospitalario, tuma kontakto ku bo dòkter di kas ku lo guia bu den e proseso.


text:
WILLEMSTAD – 6 di sèptèmber 2017 – Ofisina di Turismo di Kòrsou (CTB) ta raportá un impakto direkto total di 76 mion florin na luna di yüli 2017. Sifranan generá for di e modelo ‘Turistika’ ta mustra ku turistanan prosedente for di Europa ta responsabel pa 45 mion florin. Nort Amérika i Sur Amérika tur dos a generá 13 mion florin. For di Karibe i e otro regionnan un total di 4.6 mion florin a keda generá.
Luna di yüli a konosé un bahada di 19%. E luna di ‘zomer’ no a presta bon e aña aki kompará ku aña pasá. Un kantidat di 6.958 turista ménos a bishitá Kòrsou. Un total di 29.773 turista a keda risibí na yüli 2017. Aña pasá yüli un kantidat di 36.731 turista a bishitá nos pais. E bahada den kantidat di turista di estadia ta basá riba e echo ku e kantidat di turista for di Venezuela te ainda ta afektando e sifranan total. Un kaida di 57% a keda registrá na luna di yüli. Aña pasá un total di 4.639 venezolano a bishitá nos pais miéntras e aña aki e kantidat total ta 2.016. Ademas, manera ta konosí durante temporada di ‘zomer’ lokalnan ta gusta biaha pa eksterior. Sifranan risibí di Curaçao Airport Holding ta mustra ku e okupashon di buelo den luna di yüli 2017 tabata mas haltu kompará ku yüli 2016. Esaki ta nifiká ku ora mas persona lokal ta biaha den un periodo spesífiko tin ménos stul riba e rutanan aktual disponibel pa bishitantenan for di eksterior.
For di Europa a registrá un bahada di 8% na yüli ku un total di 16.075 europeo ku a bishitá Kòrsou. Europa ta representá 54% di e total di turista risibí na luna di yüli. Hulanda a registrá un bahada di 6% na yüli 2017. Un total di 13.204 turista hulandes a bishitá Kòrsou na luna di yüli. Alemania a konosé un bahada di 14% na yüli 2017. Un total di 965 turista aleman a bishitá nos pais na yüli.
For di Nort Amérika por mira un bahada di 8% na yüli 2017. Un total di 5.207 turista for di Nort Amérika a bishitá Kòrsou. Nort Amérika ta representá 18% di tur e turistanan ku a bishitá Kòrsou na luna di yüli. E kantidat di turista di estadia for di Estado Unídos a konosé un bahada di 10% kompará ku aña pasá. Un total di 4.611 turista a keda registrá na yüli. E merkado di Estado Unídos ta aktualmente e di dos merkado ku ta produsiendo mas pa Kòrsou su industria di turismo. Canada a krese ku 7% na yüli 2017. Kòrsou a risibí 596 turista prosedente for di Canada na yüli.
E prestashon di Venezuela ta wantando e sifra total di bishitante abou. Un total di 36% ménos turista a keda registrá for di Sur Amérika. Colombia a registrá sifranan positivo na yüli. Un total di 1.515 turista prosedente di Colombia a bishitá nos pais, esaki ta un kresementu di 8%. Aña pasá un kantidat di 1.397 turista a keda registrá for di Colombia. For di Brazil i Sürnam a registrá un bahada di respektivamente 27% i 29% na yüli 2017.
E trènt ku bishitantenan ta kedando mas largu a kontinuá. Turistanan a keda un averahe di 10.3 anochi na yüli. Aña pasá e kantidat averahe di anochi pa persona tabata 9.0. Un total di 304.725 anochi a keda registrá na yüli 2017 kompará ku 331.471 na aña pasá.


text:
Maneho di transporte local
AZV ta cumpli cu instruccion di Gobierno di Hulanda y ta haci adaptacion den maneho di transporte local como un di e instrumentonan pa baha gasto di AZV
E crisis di covid-19 a causa un impacto mucho mas grandi di loke nos tur por a premira. Un ‘normal’ nobo y un realidad nobo. Esaki ta conta pa henter Aruba, incluyendo nos cuido medico. Siguiendo e peticion di gobierno di Aruba y di gobierno di Hulanda, AZV a analisa diferente scenario y instrumento cu por wordo introduci pa asina yega na e corte sustancial di 5 miyon pa luna. AZV ta lamenta cu mester tuma e pasonan aki pero lamentablemente no tin otro solucion y por spera mas cambio. Importante ta cu den cada decision cu AZV a tuma a purba mantene cu tratamento (cuido) medico mas intacto cu ta posibel.
5 wave model
A yega na un asina yama ‘AZV 5 wave model’, esta un pakete di diferente instrumento (medida) cu ta wordo introduci inmediatamente pa asina cumpli cu e peticion. Ora a analisa tur e diferente instrumentonan, a dicidi cu e instrumentonan mester cumpli cu 3 criteria yama e “PID”, esta e instrumento mester ta Practico (mester por wordo aplica facil, lihe y sin excepcion), mester tin un Impacto (un impacto / influencia directo riba e gastonan y consumo di cuido medico) y mester ta Directo (esta cu por wordo ehecuta di biaha dentro di algun siman).
Transporte local
Un di e instrumentonan ta transporte local. E cambio oficialmente a cuminsa entrante 1 di juni 2020. Pero mirando e impacto di dicho instrumento, AZV ta duna un periodo transitorio cual ta nifica cu e instrumento ta efectivo entrante 15 di juni 2020 y lo keda vigente te cu otro aviso.
- E aseguradonan por haci uzo di transporte local ta esnan den rolstoel of cu mester wordo transporta via brancard.
- Aseguradonan cu por cana (no obstante si ta cu medio auxiliar) no por haci uzo mas di transporte cubri via fondo AZV.
- E aseguradonan cu si por haci uzo di transporte local ta pashentnan cu ta interna den hospital y cu despues di tratamento (wondenpoli of radioterapia) atrobe mester bay hospital pa sigui nan ingreso (sinta, den rolstoel of transporte drumi).
AZV a haya informacion cu gobierno di Aruba lo introduci un ‘zorgtoeslag’ pa brinda e personanan cu realmente no por paga e gastonan di transporte.
Manera AZV a bisa na inicio, e situacion ta uno hopi dificil y ta afecta cada un di nos.


text:
PROMÉ MINISTER GILMAR PISAS A BISHITA E presidente di repúblika di Sürnam
PROMÉ MINISTER GILMAR PISAS A BISHITA E
presidente di repúblika di Sürnam
Willemstad – Promé Minister sr. Gilmar Pisas ta na Repúblika di Sürnam en konekshon ku selebrashon di e di 47 aniversario di Indenpendensia di Repúblika di Sürnam.
E seremonia i Parada di Desfíle lo tuma lugá dia 25 di novèmber próksimo.
Promé Minister sr. Pisas huntu ku Minister di Enseñansa, Siensia, Kultura i Deporte sr. Sithree van Heydoorn a bishitá su Ekselensia Presidente di Repúblika di Sürnam sr. Chandrikapersad Santokhi dia 24 di novèmber 2022 na Palasio Presidensial na Sürnam.
Durante di e bishita aki tabata presente tambe sr. Albert Ramdin (Minister van Buitenlandse Zaken, Internationale Business en Internationale Samenwerking) i sra. Dr. Marie Levens (Minister van Onderwijs, Wetenschap en Cultuur).
Promé Minister sr. Pisas a firma e Buki di Bishita promé pa despues pasa pa e despacho di su Ekselensia Presidente sr. Chandrikapersad Santokhi.
Den e kombersashon ku a hiba a elaborá riba e temanan ku ya a kuminsá atendé durante Promé Minister sr. Pisas su enkuentro ku su ekselensia na New York último.
Algun di e temanan aki tabata e.o. Kòrsou komo miembro asosiá di CARICOM, lo bai aselerá e proseso pa hasi negoshi entre Sürnam i Kòrsou (sektor privá, sektor tékniko, Kamara di Komersio i sektor di Agrikultura), Cargo (transporte áreo i Marítimo), Gas i Petroli, enseñansa i fortífiká e laso di koperashon entre Sürnam i Kòrsou riba diferente área.
A hasi palabrashonnan konkreto pa por kristalisá i firma e akuerdonan nesesario.
E bishita aki tabata unu hopi fruktífero.
Despues di e bishita a tene un entrevista ku Promé Minister sr. Pisas.
Su Ekselensia Presidente sr. Chandrikapersad Santokhi i su kasa Promé Dama sra. Melissa Satokhi-Seenacherry a ofresé un sena mas anochi na okashon di e 47 aniversario di Independensia di Repúblika di Sürnam na e Palasio Presidensial.


text:
Den e sekshon akí lo bo haña notisia ku tin di haber ku Testigunan di Yehova. Ademas, tin informashon útil pa hende den e ramo legal i pa prensa.
Informe #7 di 2021 di Kuerpo Gobernante
Un miembro di Kuerpo Gobernante ta animá nos pa nos semper keda uní.
Informe #7 di 2021 di Kuerpo Gobernante
Un miembro di Kuerpo Gobernante ta animá nos pa nos semper keda uní.
Informe #8 di Kuerpo Gobernante
Un miembro di Kuerpo Gobernante ta animá nos pa nos ta kla pa hasi kambio ora Yehova su garoshi selestial kambia di direkshon.
Informe #7 di 2022 di Kuerpo Gobernante
Un miembro di Kuerpo Gobernante ta animá nos pa ta prepará i aktua mesora ora nos mira peliger.
Informe #6 di 2022 di Kuerpo Gobernante
Un miembro di Kuerpo Gobernante ta kompartí algun informashon animante, i e ta anunsiá e teksto di aña pa 2023.


text:
Dialuna anochi alrededor di 11:30 pm a sosode un caso di kapmento den Jan Flemming. Polis mesora a presenta cu maximo urgencia pa atende cu e caso aki. Na nan yegada, a topa cu un hoben herida sinta den cura di cas. E habitantenan a conta cu; e situacion no a pasa na nan cas sino cerca di un parke den bisindario.
E hoben herida a core pa su bida y bati alarma n’un habitante den e area. E tabatin como tres kap riba su lomba y na su cabes. Kico exactamente a sosode no ta conoci. Ken a agredie y dicon tampoco ta cla ainda. Na sitio ta papia cu un grupo den auto a banda sitio y laga e hoben atras tur na sanger.
Ta sospecha cu discusion a bay completamente for di man y a bay asina leu cu a saca machete y kap un persona.


text:
ORANJESTAD (AAN) – E hombernan A.C. (26) y A.M. (19) a presenta dilanti Hues pa e acusacionnan cu Fiscal a presenta contra nan. Nan ta wordo acusa di atraco cu violencia riba un homber, subsidiario maltrato y ladronicia di un cartera y un cellular.
A.M. tambe ta wordo acusa cu 5 September 2019, el a maltrata e dama W. Tambe e ta wordo acusa cu entre comienso Januari 2018 y 2019 e tabatin un brommer procedente di ladronicia.
ATRACO CU VIOLENCIA
A.C. a admiti di a dal e homber. Hues a bisa cu tin video di seguridad cu ta mira tur cos. A.M. a bisa cu ta berdad cu el a dal e homber M. Hues a puntra A.M. si el a bay cu e cartera. Segun A.M. e no a coy e cartera. Hues a mustra cu e victima a declara cu e tabata ocupa cu su cellular y un hoben a bay puntr’e pa placa. Ora el a bisa no, el a mira e hoben haci un señal y el a wordo ataca. A.M. a bisa cu esey no ta berdad.
Segun A.C. y A.M. ta door cu e homber M. a dal un dama di bida, nan a bay bati’e. Pero tambe nan a bay cu su cartera y cellular. Hues a puntra A.C. pakico el a bay cu e cartera di M. Segun A.C., e tabata burachi y a coy e cartera. Un otro persona S. a bisa cu el a coy e cellular. A.C. a bisa cu e slanan no tabata pa e atraco sino pasobra M. a dal un dama. Hues a bisa cu M. ta kere cu nan a bati’e pa hort’e.
Ta asina cu a reparti e placa cu a haya den e cartera. Hasta tabatin un discusion riba con a reparti e placa cu a haya den e cartera. A.M. a bia Hues cu e no a haya placa y no sa di e discusion. Segun A.C., el a reparti e placa cu dos otro homber pero no ta corda kende nan ta. El a bisa cu e no a duna placa na A.M.
MALTRATO
A.M. acusa di maltrato di e dama W. Segun A.M. e dama W. a hort’e y el a dal’e den su lomba.
BROMMER HORTA
Segun A.M. e no tabata sa mes cu e brommer Kawasaki tabata horta. El a cumpra e brommer for di un amigo D. pero D. no a bis’e cu e brommer tabata horta. Hues a bisa cu D. a bisa cu e no a bende brommer na A.M. A.M. a bisa Hues cu D. ta gaña.
Ta asina cu tanto A.C. como A.M. tin carchi di castigo.
EXIGENCIA DI FISCAL
Fiscal ta haya cu no por proba cu A.M. a cumpra brommer horta y a pidi Hues pa declar’e liber pa e acusacion ey. Fiscal si ta haya proba cu A.M. a maltrata e dama.
Fiscal ta haya A.C. y A.M. culpable di atraco cu violencia. E pregunta ta si tabata un plan haci of ta manera e sospechosonan ta bisa cu a maltrata homber pasobra cu el a maltrata un dama. Na opinion di Fiscal, e homber M. tabatin problema cu un dama pero esey a caba y despues A.C. y A.M. a atake.
Nan no por a splica pakico a bay cu e pertenencianan di M. y a reparti e placa. Fiscal ta haya cu aki por papia di un atraco cu violencia. El a exigi pa A.C. 1 aña di prison y pa A.M. 1 aña cu 2 siman di prison.
SENTENCIA
Hues despues di a scucha defensa di e abogadonan a sera tratamento di e caso y a dicta sentencia di biaha. Hues a bisa cu el a studia e caso bon y a scucha bon e defensa di e abogadonan. Hues a mustra cu A.C. y A.M. a bisa cu nan a bay dal e homber M. pasobra el a maltrata un muher di bida.
E pregunta ta cu si e maltrato tabata pa atraco. Hues no ta kere esey. Hues a bisa cu e ta kere cu aki ta trata di maltrato y despues ladronicia. Hues ta haya A.M. tambe culpable pasobra el a keda despues cu e cellular.
Tambe Hues ta haya A.M. culpable di a maltrata un dama. Hues a bisa cu e no ta haya proba cu A.M. a cumpra brommer horta. E tabatin e brommer 1 aña y no tabata sa cu esaki tabata horta. Hues a declara A.M. liber pa e brommer.
El a condena A.M. y A.C. na castigo di prison, igual na loke nan a sinta caba den KIA y cu e mesun dia nan ta wordo laga liber.


text:
Diamars a tuma lugar e inauguracion di un exposicion di cuadranan di nos pintora local Rhoda Berg.
Rhoda tin hopi aña pintando y ta wordo inspira pa locual e ta mira rond di dje.
Despues di ta coleccionando hopi cuadra, Rhoda a mira oportunidad na ora cu e la wordo acerca dor di KVK pa expone su cuadranan pa un aña. Pa Rhoda esaki ta un tremendo momento pa e por yega mas serca di su objetivo pa logra bende su cuadranan cu tanto dedicacion e la pinta.
E cuadranandi Rhoda Berg lo keda aña exponi den KVK.
Di parti KVK nan tin 10 aña haciendo esaki pa incentiva nos artistanan local pa expone nan obranan y bendenan .


text:
Ta hopi importante pa inclui vegetal den bo dieta diario. Vegetalnan ta rico den antioxidante y nutrientenan, cu ta boost bo salud! Vegetalnan tambe ta ‘low calorie’, kiermen e ta fantastico pa come ora di baha peso. Tin hende ta haya vegetal laaf pa come, of no sa con pa cushina nan den un manera dushi.
Aki tin 5 manera con pa inclui vegetal den bo dieet
1. SOPI DI VEGETAL
Sopi di vegetal ta un manera fantastico pa consumi varios porcion di berdura den un shot. Bo por haci e berdura e ‘base’ mane un puree, y bo ta agrega diferente yerba den dje pa e smak dushi. Esaki ta atractivo door cu e ta un manera facil pa cushina y come berdura.
Por traha diferente sopi manera:
- Sopi di Wortel
- Sopi di Tomati
- Sopi di Brocolli
- Sopi di Pampuna
2. VEGGIE NOODLES
Si bo tin un spiralizer, ta hopi facil pa traha veggie noodles! E ta un manera great pa haya mas vegetal den bo dieet. Tambe, e ta un substitucion low-carb pa pasta. Por haci veggie noodles cu diferente sorto di berdura manera:
- Wortel
- Zucchini
- Batata Dushi
Ora e noodles ta cla, e por wordo consumi manera pasta, y combina cu diferente saus, vegetal of carni.
3. SMOOTHIES
Smoothies ta great pa un breakfast refrescante of manera un snack ora bo tin hamber.
En general smoothies ta traha cu fruta, ijs, awa of lechi den un blender. Pero, tambe por agrega vegetal den e smoothie sin afecta e smaak di dje. E vegetalnan mas popular pa pone den smoothie ta spinazie y kale, y nan ta berduranan great pa uza door cu nan tin hopi vitamina.
4. LETTUCE WRAP/VEGGIE BUN
Bo por uza lechuga mane un wrap, tambe por uza vegetalnan manera champignon, batata dushi, berehein y tomati manera un veggie bun. Un dia bo no tin gana di come pan of bo ta riba un low-carb diet, esakinan ta un bon opcion. Lettuce wraps por wordo uza cu diferente reyeno, por tin galiña, carni, tofu of berdura. wrap di lechuga of ‘buns’ di vegetal ta un manera facil pa reduci e consumo di caloria. Un lechuga tin 1-4 caloria, mientras pan blanco tin hopi mas. Por haci:
- Wrap di lechuga cu galiña
- Lettuce wrap cu tuna
- Aberjein grill cu carni of galiña
5. CAULIFLOWER PIZZA
Cauliflower ta un berdura hopi versatil y tin hopi manera pa pone den bo dieet, manera aros di cauliflower of manera cauliflower pizza. Bo ta reemplasa e pizza crust cu un cauliflower crust. Pa traha e cauliflower crust, ta combina cauliflower, webo, hariña di almendra y bo condimentonan preferi. Bo ta agrega bo mesun toppings, manera saus di tomati, keshi, ham, pepperoni of otro berduranan.